Aset & Aktiviti Wancorp

1. Hospital dan Rangkaian Klinik Waqaf An-Nur

Rangkaian Klinik Waqaf An-Nur (KWAN) ditubuhkan oleh Johor Corporation melalui Waqaf An-Nur Corporation Berhad (WANCorp). Operasi klinik ini disokong sepenuhnya oleh hospital-hospital pakar KPJ Healthcare Berhad. Ia juga dibina dengan kerjasama Majlis Agama Islam Negeri-Negeri. Peranannya dalam memberi rawatan dengan caj minimum RM5 telah menarik perhatian serta kepercayaan pelbagai pihak termasuk institusi masjid-masjid untuk berkerjasama melancarkan operasi klinik berkonsepkan waqaf ini. KWAN mula ditubuhkan pada 1998 di Plaza Kotaraya, Johor Bahru. Bermula dari situ maka peranan klinik ini semakin berkembang.

Sehingga kini terdapat 19 buah KWAN termasuk sebuah Hospital Waqaf yang beroperasi di seluruh Malaysia iaitu:

– tujuh buah klinik termasuk sebuah hospital di Johor.

– Lima buah di Selangor.

– dua buah di Negeri Sembilan dan Sarawak setiap satu.

–  sebuah klinik di Perak, Pulau Pinang dan Kelantan.

– Lima buah klinik bergerak:

iii. Klinik Bergerak Yayasan Semesta Berdaftar –KPJ Tawakkal.

Manfaat

Perkhidmatan perubatan di KWAN boleh dinikmati oleh semua lapisan  masyarakat pelbagai bangsa dan agama. Sejak penubuhannya sehingga Disember 2016. masyarakat umum menerima manfaat darpada sebanyak 1,398,524 kes rawatan yang telah dikendalikan di semua cawangan KWAN. Sebanyak 111,881 daripada rawatan keseluruhan adalah rawatan kepada pesakit bukan Islam. Dengan kadar bayaran serendah RM5, pesakit akan menerima rawatan daripada doktor pakar KPJ beserta ubat-ubatan. Seramai 307 pesakit buah pinggang telah menerima manfaat dengan menjalani rawatan di pusat dialisis yang disediakan.

Perkhidmatan Dialisis di KWAN

KWAN turut menyediakan perkhidmatan dialisis di 8 buah cawangannya dengan kadar caj sebanyak RM90.00 untuk satu rawatan, iaitu lebih murah berbanding pusat dialisis swasta lain.

Cawangan KWAN yang menyediakan perkhidmatan dialisis adalah seperti berikut:

Dana Klinik Waqaf An-Nur

WANCorp mengalu-alukan sumbangan pelbagai pihak mengisi Dana Klinik Waqaf An-Nur supaya ia dapat membantu menampung kos operasi rangkaian KWAN, bagi memberi manfaat berterusan kepada orang ramai.

Sumbangan bolehlah disalurkan melalui maklumat berikut:

o  Dana Klinik Waqaf An-Nur

o  Akaun Maybank Islamic 5510-1630-1344

Info

Johor Corporation (JCorp) membina dan menguruskan enam buah masjid dalam kawasan pembangunannya di sekitar Johor Bahru dan Pasir Gudang. Masjid-masjid itu diuruskan melalui WANCorp. Tiga daripada masjid itu terletak di kompleks perniagaan manakala tiga buah lagi ialah masjid kariah iaitu, Masjid An-Nur Kotaraya, Masjid An-Nur Kompleks Pusat Bandar, Masjid An-Nur Larkin Sentral, Masjid Sultan Iskandar, Bandar Dato’ Onn, Masjid An-Nur Bandar Pasir Gudang dan Masjid An-Nur Taman Cendana.

Masjid Sultan Iskandar, Bandar Dato’ Onn yang kini mula menjadi salah sebuah masjid utama bagi pelbagai aktiviti keagamaan di negeri Johor. Masjid-masjid ini turut mengadakan program-program ilmu dan program kemasyarakatan. Setiap masjid terletak di lokasi strategik menjadikannya penting serta mendapat tumpuan ahli kariah untuk beribadah serta mengadakan program-program lain.

Anggota Pekerja Masjid

Bagi memastikan perjalanan masjid teratur dan di dalam keadaan yang baik terdapat 10 orang imam (Eksekutif Agama) 8 orang bilal (Pembantu Eksekutif) yang mempunyai kelebihan dalam bidang masing-masing termasuk dalam seni pembacaan Al-Quran dan ilmu agama telah dilantik. Emolumen anggota pekerja masjid ditanggung oleh WANCorp bagi memberikan khidmat terbaik kepada masyarakat Islam di sekitarnya.

Selain itu, mereka juga turut memberi khidmat kepada Johor Corporation serta Syarikat Dalam Kumpulannya dengan memimpin bacaan doa di majlis rasmi, menguruskan jenazah, menziarah kematian melibatkan anggota pekerja dan juga majlis-majlis keagamaan.

Inovasi Masjid

Rangkaian Masjid An-Nur meningkatkan program-program inovasi bagi mendekatkan lagi rangkaian Masjid An-Nur dengan masyarakat. Inovasi ini perlu bagi memastikan institusi agama ini sentiasa menjadi tumpuan dan rujukan oleh masyarakat. Beberapa inisiatif telah dibuat oleh rangkaian Masjid An-Nur antaranya seperti membangunkan laman sesawang sendiri bagi rangkaian Masjid An-Nur. Laman Web ini dibangunkan bertujuan untukmemberi maklumat yang lebih lengkap kepada masyarakat tentang rangkaian Masjid An-Nur. Perkongsian jadual aktiviti, gambar dan perkhidmatan serta maklum balas melalui laman web ini membolehkan makluman aktiviti masjid ini diakses di mana-mana sahaja.

Amalan 5S

Rangkaian Masjid An-Nur turut terlibat dengan amalan 5S sebagai usaha menjaga kekemasan dan kebersihan masjid. Bagi masjid-masjid di Pasir Gudang, Masjid An-Nur terlibat dengan pelaksanaan 5S yang dianjurkan oleh Majlis Perbandaran Pasir Gudang.

Program Masjid

Antara program rutin harian, mingguan dan bulanan  yang dianjurkan di Masjid An-Nur adalah Kuliah Maghrib, Tazkirah Jumaat, kelas Pengajian Al-quran, kelas Feqah Wanita, Majlis Yasin, Tahlil dan Doa Selamat, Ceramah Bulanan, Gotong Royong disamping program sambutan hari-hari penting dalam Islam dan program Tafaqquh An-Nur. Program Tafaqquh An-Nur yang dikendalikan sepenuhnya oleh imam Rangkaian Masjid An-Nur meliputi Majlis Bacaan Zikir Asma’ Ul-Husna & Ratib Al-Attas di Masjid An-Nur Larkin Sentral dan Tafsir Al-Quran di Masjid An-Nur Bandar Pasir Gudang.

Beberapa Program Latihan dan Dakwah telah diatur bagi meningkatkan kemahiran anggota pekerja masjid disamping meningkatkkan lagi ilmu yang berkaitan. Program ini diadakan pada setiap hari rabu & khamis bermula jam 9.00 pagi hingga 12.00 tengahari. Pengisian program pada  hari rabu ialah  Usrah dan Pengajian Aqidah manakala pada hari khamis ialah Pengajian Feqah.

GEROBOK REZEKI

Masjid An-Nur Taman Cendana, Pasir Gudang, telah menjalankan program Gerobok Rezeki di mana program ini menyediakan bantuan keperluan bekalan makanan kepada golongan yang memerlukan. Kepada masyarakat yang memerlukan bantuan ini perlu hadir ke Masjid dan berjumpa dengan Imam yang bertugas bagi mendapatkan bekalan makanan.

Sinopsis

Wawasan Program Keusahawanan BISTARI

Menjadi penggerak utama dalam mewujud dan membentuk generasi muda dan para belia di Malaysia dengan ciri-ciri keusahawanan dan kepimpinan yang berketrampilan, berdikari, berkarisma dan mampu berfikir secara kreatif dan inovatif.

Info

Briged Waqaf merupakan pasukan sukarelawan yang terdiri daripada anggota pekerja JCorp dan syarikat dalam kumpulan. Briged Waqaf bergiat aktif dalam memberikan bantuan kemanusiaan dan program khidmat masyarakat. Ia ditubuhkan selepas Johor Corporation berjaya menghulurkan bantuan semasa berlakunya bencana banjir besa ryang melanda negeri Johor pada penghujung 2006 dan awal 2007. Ia ditubuhkan pada 28 Jun 2007 dan diiktiraf oleh Majlis Keselamatan Negara pada 19 Oktober 2009.

Kompeni dan Peranan

Briged Waqaf terdiri daripada 5 pasukan atau kompeni, iaitu:

– Kompeni Ali Abi Talib.

– Diterajui oleh Johor Land Berhad & Damansara Assets Sdn Bhd.

– Kompeni Salahudin Al-Ayubi. Diterajui oleh KPJ Healthcare Berhad.

– Dibantu Persatuan Bulan Sabit Merah Unit JCorp dan Hospital & Klinik Waqaf An-Nur.

– Kompeni Umar Al-Khattab

– Diterajui oleh Kulim (Malaysia) Berhad.

– Kompeni Tariq Ziad.

– Diterajui oleh QSR Brands (M) Holdings Sdn Bhd.

– Dibantu KFC Malaysia & Ayamas.

– Kompeni Khalid Al-Walid. Diterajui oleh Johor Corporation.

– Dibantu TPM Technopark Sdn Bhd, Tanjung Langsat Port Sdn Bhd & syarikat-syarikat keusahawanan.

Aktiviti

Antara aktiviti yang dilaksanakan oleh Briged Waqaf (BW) melibatkan bantuan kemanusiaan dan bencana seperti berikut:

18 Feb 2016: BW telah menyampaikan sumbangan kewangan dan barangan keperluan harian kepada keluarga mangsa kebakaran di Kg Parit Jerman, Telok Kerang, Pontian.

19 Feb 2016: WANCorp melalui BW telah menyampaikan sumbangan sebanyak cek berupa RM10,000, pembelian peralatan pembelajaran murid sebanyak RM2,000, 100 naskhah Al-Quran, 50 helai sejadah dan 50 buah rehal kepada Sekolah Menengah Agama As-Sidiqiah Al-Islamiah, Padang Kerasak Naka, Alor Setar, Kedah.

9 Mei 2016: Sumbangan kewangan kepada anggota pekerja Johor Corporation yang telah di landa banjir kilat di Teluk Gading Kecil, Klang.

6 Jun 2016: Sumbangan kewangan kepada anggota pekerja KPJ Puteri Specialist di alamat telah mengalami kerosakan bumbung akibat dilanda ribut.

19 Sept 2016: Sumbangan bagi meringankan beban kepada 80 rumah penduduk di Kampung Pasir Putih, Pasir Gudang yang telah dilanda ribut.

23 Oktober 2016: Perbarisan Tahunan Briged Waqaf.

25 dan 29 Oktober 2016: Seramai 27 orang anggota Briged Waqaf diketuai Komander Briged Waqaf telah menyampaikan bantuan 200 bungkus makanan Ayamas , 300 pek roti dan 1,000 botol air mineral kepada pasukan keselamatan dan dan petugas Hospital Sultanah Aminah, Johor Bahru yang telah mengalami kebakaran. Selain itu. bantuan sebuah ambulans Briged dan 5 orang pasukan Medik BW  telah membantu memindahkan 4 orang  pesakit ke Hospital Sultan Ismail Johor Bahru.

Info

Waqaf Komuniti ialah satu program yang dibangunkan dengan objektif tersendiri dan mengambil faedah dari pembelian hartanah yang dibuat WANCorp. Terdapat dua buah kedai pejabat yang dijadikan premis untuk program ini iaitu Taman Bukit Tiram, Ulu Tiram dan Taman Bukit Dahlia, Pasir Gudang. Ia bertujuan memberi latihan menjahit kepada para peserta sehingga mampu menerima tempahan pelanggan. Fokus utama diberi kepada golongan memerlukan, ibu tunggal dan orang kelainan upaya (OKU).

Konsep

Konsep pusat jahitan ialah meletakkan sekumpulan peserta dalam sebuah premis kedai pejabat yang dilengkapi mesin dan peralatan menjahit. WANCorp turut menyediakan tenaga pengajar yang mempunyai Sijil Kemahiran Malaysia (SKM), Sijil Tenaga Pengajar Bertauliah (STPB), pengalaman menjahit, sikap dan wawasan yang jauh untuk menerajui Pusat Jahitan.

Modul

12 modul jahitan yang perlu dipelajari peserta ialah:


Bagaimana Kebakaran Menghasilkan Ribut Petir?

Api mempunyai tiga unsur utama iaitu haba, bahan bakar dan oksigen. Dalam kebakaran liar, gelombang haba merupakan sumber yang mengakibatkan kebakaran. Pemicu yang menyebabkan kebakaran boleh jadi disebabkan oleh talian kuasa elektrik ataupun petir.

Gelombang haba ini umpama minyak petrol. Minyak petrol kalau disimbah pada pokok kering pun, pokok kering itu tidak akan terbakar melainkan ada pemicunya seperti mancis. Malah, kalau sebatang pokok disambar petir pun tidak mengakibatkan kebakaran satu hutan. Justeru, gelombang haba telah menjadi bahan petrol yang menyebabkan berlakunya kebakaran liar.

Di California pada 16 Ogos baru-baru ini telah berlakunya kebakaran liar yang berpunca daripada gelombang haba dan dipicu oleh petir. Darjah kekeringan suatu landskap akan menentukan bagaimana kebakaran bermula dan berapa cepat kebakaran itu berlaku. Semakin kering keadaan landskap, semakin cepat suatu kawasan itu terbakar dan semakin cepat apinya merebak.

Keadaan cuaca kebakaran akan menjadi ekstrim apabila suhunya tinggi, kelembapan persekitaran yang rendah dan tiupan angin yang kuat.

Api mampu menyebabkan perolakan – udara panas meningkat lalu menggerakkan wap air, gas dan aerosol ke atas. Daripada sini, awan pyrocumulus ataupun dikenali sebagai awan api (fire cloud) terbentuk.

Pembentukan awan ini bagus kerana ia akan menurunkan hujan untuk memadamkan kebakaran. Namun, sekiranya kebakaran terlalu merebak dan meluas, awan yang lebih besar akan terbentuk lalu menghasilkan ribut petir yang akan membakar lebih banyak hutan.

RUJUKAN:

Here’s How Extreme Wildfires Can Unleash Thunderstorms And ‘Fire Tornadoes’


Kenapa Kerajaan Amerika Tutup Cerita Pasal Objek Angkasa Ini?

Demikian hari ada seorang penceramah mengkritik fakta saintifik kononnya Matahari mengelilingi Bumi. Logik penceramah tersebut, jika Bumi mengelilingi Matahari, mesti satelit pakat tertinggal belakang.

Kenyataan ini dibuat kerana penceramah tersebut tidak ambil peduli tentang hukum graviti. NASA sudah menjawab bahawa “satelit akan mengelilingi Bumi jika kelajuannya seimbang dengan tarikan gravity”.

Tanpa imbangan ini, satelit akan terbang jauh daripada Bumi (atau terhempas balik).

Graviti menjadi penentu utama dalam alam angkasa. Bumi boleh menarik sebuah asteroid jika semua syarat – kelajuan, saiz dan kecondongan – kena pada cara (EarthSky, 2010).

Jika tiga syarat ini tidak kena pada cara, maka asteroid takkan sesekali menghentam. Sebelum ulas panjang, kena cakap dengan jelas: syarat-syarat ini hanyalah kriteria objektif untuk faham tentang angkasa. Kira tidak semestinya perlu tepati semua syarat baru boleh kena Bumi. Tiada apa yang terjamin dalam dunia ini.

Namun saintis bersetuju tentang kriteria syarat selepas mengkaji beribu-ribu “near-Earth collisions”. Sekarang ini pun ada meteoroid dan asteroid sedang melintasi Bumi. Kadangkala objek ini boleh dilihat dengan mata kasar (atau bantuan teknologi teleskop).

Kejadian Ngeri Pada Tahun 2014

Sekali-sekala batu-batu angkasa akan masuk menembusi atmosfera Bumi. Pada masa ini, udara akan memainkan peranan sebagai pelindung utama. Penggeseran (friction) udara akan membakar batu angkasa. Sebab itu kadangkala langit akan ada “shooting star”.

Nampak cantik. Padahal itu sebenarnya batu tengah kena bakar sampai rentung. Perkara ini terjadi pada 8 Januari 2014, apabila batu angkasa bersaiz 45 sentimeter lebar menembusi lapisan angkasa.

Batu ini menyala begitu terang, dengan kelajuan dijangka mencecah 210,000 kilometer sejam. Kelajuan ini mengejutkan Amerika Syarikat sebenarnya.

Kenapa terkejut? Sebab ia terlalu laju. Bayangkan batu angkasa ini macam seekor cheetah. Manakala batu-batu angkasa di Sistem Suria kita pula macam kalian yang sedang baca artikel ini. Kira tidak wajar dibandinglah. Sebab tidak adil.

Jadi apa kerajaan Amerika Syarikat buat? Tutup cerita. Semua data pasal batu angkasa ini dirahsiakan (classified). Sesiapa yang bocor boleh kena tindakan undang-undang sangat tegas.

Inilah sebab kenapa tiada siapa tahu pasal batu angkasa tersebut. Malah sampai hari ini, nama pun tidak diberikan.

Kerana kerajaan Amerika Syarikat dibawah pentadbiran Barack Obama berpendapat batu angkasa ini perlu dikaji secara mendalam. Sama ada mereka mempertimbang misil daripada kapal makhluk asing, itu tidak pastilah.

Macam Mana Kami Tahu Kalau Classified?

Sebelum ada yang melompat cakap kami agen CIA, kami kena beritahu awal-awal. Kerajaan Amerika Syarikat sudah menarik balik perintah kerahsiaan (declassified) pada tahun 2019.

Dan pihak Universiti Harvard mula menghidu tentangnya barangkali sebelum pembatalan perintah lagi. Kerana pada tahun yang sama, Universiti Harvard menerbitkan sebuah kajian tentang “sebuah batu angkasa yang dibakar langit Bumi dengan kelajuan luar biasa” (Ferreira, 2022).

Kajian Universiti Harvard masalahnya tidak dinilai mana-mana pihak. Tanpa “peer review”, kajian ini dianggap benar. Menurut dapatan Harvard, batu angkasa ini mengunjungi orbit Bumi daripada sistem berplanet lain. Maksudnya, ia adalah “makhluk asing” daripada luar lingkaran Sistem Suria.

Faham begini. Batu angkasa tersebut menembusi Bumi pada tahun 2014. Padahal empat tahun sebelumnya, ia baru melintasi orbit Pluto. Jarak antara Bumi dan Pluto adalah 7.5 bilion kilometer. Dalam masa empat tahun, ia sampai orbit Bumi. Betapa lajunya objek ini.

Dapatan Universiti Harvard dijulang sebagai fakta hari ini kerana mendapat pengesahan daripada United States Space Command. Menurut Leftenan Jeneral John Shaw, mereka mempunyai data analisis sangat cukup untuk mengesahkan “ini adalah perjalanan antarabintang” (Specktor, 2022).

Berbalik kepada pembuka bicara…. Seandainya Bumi ini pegun dan tidak mengelilingi Matahari – jangankan satu objek ini, beribu-ribu batu angkasa selamba akan menghentam Bumi.

Punca Bumi masih selamat adalah kerana kelajuan, saiz dan kecondongan batu angkasa tersebut yang sangat susah untuk menimpa ketika Bumi sendiri sedang bergerak.

RUJUKAN:

EarthSky. (2010, Januari 25). Could Earth’s gravity capture an asteroid?

Ferreira, B. (2022, April 8). Secret Government Into Confirms First Known Interstellar Object on Earth, Scientists Say. Vice.

Specktor, B. (2022, April 4). An interstellar object exploded over Earth in 2014, declassified government data reveal. Live Science.


Sejarah Kebangkitan Shogun Yang Epik Dan Panjang Di Jepun

Sebelum Zaman Pemulihan Meiji pada pertengahan abad ke-19, Jepun diperintah oleh shogun selama berabad-abad lamanya. Benar, Maharaja Jepun merupakan figura tertinggi tetapi ia tidak diiringi dengan kuasa pemerintahan. Sebaliknya, ia dipegang oleh shogun dengan keshogunan paling terkenal ialah Keshogunan Tokugawa.

Jadi, bagaimana shogun bermula sebagai pemerintah Jepun? Semuanya bermula sekitar era Heian (794 hingga 1185 Masihi) dengan latar belakang ketenteraan menyelubungi nama shogun itu sendiri. Shogun merupakan gabungan dua perkataan iaitu sho (komander) dan gun (tentera).

Melihat terjemahannya, ia bermaksud komander tentera. Tetapi shogun juga merupakan singkatan kepada gelarannya  yang sebenar iaitu sei-i taishogun yang bermaksud jeneral yang menamatkan pemberontakan orang gasar.

Semasa tempoh awal era Heian, Maharaja Jepun bergelut untuk menundukkan puak Emishi yang menetap di timur laut Pulau Honshu. Puak ini menolak sebarang usaha penguatkuasaan kerajaan yang berpangkalan di Kyoto. Justeru, sekitar abad kelapan dan kesembilan Masihi, komander-komander tentera diutus ke sana untuk menewaskan mereka.

Disebabkan puak Emishi dianggap orang gasar oleh Maharaja Jepun, jeneral yang menewaskan mereka diberi gelaran shogun. Puak Emishi yang teruk ditekan rejim di Kyoto memilih untuk tunduk atau berundur ke Hokkaido.

Tetapi era Heian paling dikenali sebagai era kebangkitan satu kelas rakyat yang kita ketahui sebagai samurai. Sebelum ini, kuasa pemerintahan Jepun terletak di tangan maharaja dan golongan aristokrat. Tiga puak samurai utama yang muncul ketika itu ialah Taira, Fujiwara dan Minamoto dengan mereka bergelut sesama mereka untuk mendominasi pemerintahan Jepun dan keluarga diraja.

Ini membawa kepada Perang Genpei iaitu perang saudara membabitkan pihak Taira dengan Minamoto. Ia tercetus gara-gara tindakan puak Taira yang cuba merampas kuasa tetapi ditentang oleh puak Minamoto yang disokong Maharaja Rokujo. Perang yang berlangsung selama lima tahun itu berakhir dengan kemenangan puak Minamoto di Oshu pada Oktober 1189.

Sebagai ganjaran, ketua puak Minamoto no Yoritomo diangkat sebagai shogun. Tetapi bagi memastikan puak aristokrat tidak menjadi batu penghalang kepada dominasi pemerintahannya, beliau turut melantik beberapa samurai terpilih sebagai ketua wilayah.

Ketua-ketua wilayah inilah yang kita kenali sebagai daimyo dan ganjaran terhadap sokongan mereka. Selain itu, mereka juga berperanan sebagai pengimbang kepada bangsawan-bangsawan lain. Sesetengah daimyo merupakan golongan samurai tetapi ada juga yang mempunyai darah ada-ada.

Secara teknikalnya, pemerintahan Minamoto sebagai shogun bermula pada 1185 tetapi ia hanya diiktiraf secara rasmi pada 1192. Disebabkan pusat pemerintahannya terletak di Kamakura, 65 km di barat daya Tokyo, keshogunannya dikenali sebagai Keshogunan Kamakura. Tetapi selepas Yoritomo, kebanyakan shogun yang dipilih seterusnya hanyalah boneka bagi puak tertentu seperti puak Hojo.

Puak Hojo merupakan kuasa sebenar di belakang setiap shogun lebih-lebih lagi selepas Minamoto no Sanetomo meninggal dunia pada 1219. Dan fakta ini amat merimaskan mana-mana maharaja yang merasakan kedudukan mereka semakin terhakis.

Lantas pada 1221, Maharaja Go-Toba yang telah turun takhta melancarkan kempen penentangan terhadap shogun. Bagaimanapun, hal ini dapat dihidu oleh puak Hojo dan pemberontakan ini ditamatkan dengan pantas. Go-Toba dan putera-puteranya dibuang negeri dengan putera saudaranya, Go-Horikawa ditabalkan sebagai maharaja baru.

Satu lagi pemberontakan tercetus pada abad ke-14, kali ini membabitkan Maharaja Go-Daigo. Walaupun berjaya dikalahkan dan dibuang negeri, baginda berjaya melepaskan diri dan menubuhkan pasukan tentera untuk melawan mereka. Pada masa sama, pengaruh Keshogunan Kamakura semakin lemah – satu fakta yang disedari ramai daimyo dan samurai seperti Ashikaga Takauji.

Pada 1333, puak Hojo mahukan Takauji memburu Go-Daigo. Bagaimanapun, Takauji dan para daimyo lain memilih berpaling tadah dan menyokong gerakan pemulihan kuasa maharaja yang digerakkan baginda. Mereka kemudiannya berjaya menakluk Kamakura dengan puak Hojo memilih membunuh diri melalui seppuku. Dengan kematian puak Hojo, maka berakhirlah riwayat Keshogunan Kamakura.

Ini membawa kepada Era Pemulihan Kenmu (1333-1336). Bagaimanapun, kegagalan Go-Daigo meraih kesetiaan para daimyo dan samurai yang menyokongnya mengakibatkan mereka sekali lagi bangkit memberontak. Takauji cuba memujuk baginda melantiknya sebagai shogun dan menghancurkan pemberontakan tetapi gagal.

Akibatnya, beliau memutuskan untuk berdepan dengan mereka dan berjaya pada 1335. Begitupun, tindakannya melantik dirinya sebagai shogun dan mengagihkan tanah terhadap para pengikutnya tanpa perkenan Go-Daigo mengundang kemurkaan baginda. Ini mencetuskan konflik bersenjata antara kedua-dua pihak.

Konflik ini berakhir pada Julai 1335 selepas Kyoto berjaya ditakluk oleh Takauji. Akibatnya, G0-Daigo terpaksa duduk dalam buangan dengan beliau menabalkan seorang kerabat diraja lain sebagai maharaja boneka. Maharaja Suko inilah yang mengiktiraf kedudukan Takauji sebagai shogun sekaligus membawa kepada pembentukan Keshogunan Ashikawa.

Tetapi jika dibandingkan Keshogunan Ashikawa dengan Tokugawa dan Kamakura, keshogunan ini dianggap keshogunan yang paling lemah. Ini kerana ia berpusat di Kyoto yang juga tempat para maharaja Jepun bersemayam. Justeru, ini memaksa mereka berkongsi lebih banyak kuasa dengan maharaja.

Selepas Ashikaga Yoshimitsu, shogun ketiga keshogunan berkenaan memilih menetap di Muromachi, Kyoto, ini menyebabkan keshogunan ini dikenali juga sebagai Keshogunan Muromachi.

Perlahan-lahan, kuasa shogun semakin terhakis dengan para daimyo berlumba-lumba meningkatkan kedudukan masing-masing. Kemudian pada 1467, pertelingkahan dua keluarga samurai yang ada kaitan dengan Keshogunan Muromachi mencetuskan Perang Onin. Walaupun perang ini akhir berakhir sedekad kemudian, ramai sejarawan melihat perang ini sebagai prolog kepada era Sengoku (perang saudara dari akhir abad ke-15 hingga awal abad ke-17).

Di sebalik kekacauan yang tercetus dalam era Sengoku, Keshogunan Ashikawa terus bertahan selama seabad lagi sebelum ditewaskan oleh samurai dan daimyo terkenal Oda Nobunaga. Era Sengoku hanya berakhir dengan penubuhan Keshogunan Tokugawa oleh Tokugawa Ieyasu pada 1600 selepas menang di Sekigahara. Selepas itu, barulah Jepun menikmati tempoh aman dan stabil selama lebih 200 tahun.

Era keshogunan ini turut dikenali sebagai era Edo (1603-1868). Bagi menjamin kestabilan, hierarki empat kelas sosial dibentuk iaitu samurai (kelas pertama), petani (kelas kedua), artisan (kelas ketiga) dan pedagang (kelas keempat). Di atas empat ini ialah maharaja, kerabat diraja, aristokrat, shogun, pendeta Shinto dan sami Buddha.

Walaupun hierarki ini bertujuan menstabilkan Jepun dari segi sosial, ia mengundang masalah baru. Samurai dilihat semakin hilang taring walaupun diberi banyak keistimewaan. Akibatnya, ada yang memilih menggunakan pedang mereka untuk tujuan jenayah. Tetapi ada juga memilih beralih sebagai birokrat pada era ini. Bagi golongan pedagang pula, walaupun mereka dianggap kaya, ia tidak bermakna selagi mereka dipandang hina oleh masyarakat.

Keshogunan Tokugawa turut memilih menutup terus sempadan mereka kepada orang luar. Ini terpakai bukan saja kepada golongan pedagang tetapi mubaligh-mubaligh Eropah. Ini kerana agama Kristian yang diperkenalkan kepada penduduk Jepun ketika itu dianggap satu ancaman kepada keshogunan.

Semasa perintah itu dikuatkuasakan, terdapat 300,000 penduduk Jepun yang menganut Kristian. Berang dengan tindakan keshogunan menghalang orang luar termasuk mubaligh daripada masuk, ini membawa kepada Pemberontakan Shimbara dari Disember 1637 hingga April 1638.

Pemberontakan ini merupakan konflik terbesar pernah dihadapi Keshogunan Tokugawa sepanjang era Edo. Ini juga merupakan antara detik keshogunan ini mengumpul tentera dari pelbagai wilayah untuk menghancurkan pemberontakan tersebut.

Pada akhirnya, 37,000 orang pemberontak dipenggal kepala. Istana Hara yang menjadi pangkalan para pemberontak dibakar sehingga hangus. Dan bagi memastikan perkara ini tidak berulang, populasi Shimabara ditambah dengan membawa masuk penduduk luar dengan Buddha merupakan agama utama.

Tindakan Keshogunan Tokugawa menutup pintu sempadannya sememangnya menjamin kestabilan Jepun. Tetapi ia mengakibatkan negara itu ketinggalan di belakang negara-negara Barat. Selepas angkatan laut Amerika Syarikat di bawah Komodor Matthew Perry tiba di Teluk Edo (kini Teluk Tokyo) pada 1853, dasar tertutup Jepun akhirnya musnah.

Setahun selepas itu, Perjanjian Kanagawa dimeterai antara kedua-dua negara dengan pelabuhan Hakodate dan Shimoda dibuka kepada kapal-kapal AS. Pemeteraian perjanjian ini dianggap permulaan pengakhiran Keshogunan Tokugawa dan permulaan semula pemberontakan daimyo-daimyo pro-maharaja.

Bagi mereka, Keshogunan Tokugawa telah hilang keabsahan mereka dengan mengadakan perjanjian dengan negara asing. Ini membawa kepada Perang Boshin yang tercetus antara 1868 hingga 1869 dengan kemenangan memihak kepada tentera pro-maharaja.

Shogun terakhir Tokugawa Yoshinobu meletak jawatan pada 1867 dan mengembalikan semula kuasa kepada Maharaja Meiji. Dengan tindakan terakhirnya itu, maka berakhirlah riwayat jawatan shogun yang membayangi Jepun selama lebih 700 tahun.

Kalau anda berminat dengan artikel sejarah Jepun seperti ini, kami nak cadangkan buku terbaru kami, KITAB TAMADUN JEPUN pada pautan berikut: http://bit.ly/KitabTamadunJepun

RUJUKAN

Mingren, W. (2020, 18 Jun). The Amazing Ascent of the Japanese Shoguns from 1192 to 1867. Ancient-Origins.


Isi Sebenar Tweet Mesut Ozil

Inilah Tweet “Hayırlı Cumalar Doğu Türkistan” (Salam Jumaat Turkistan Timur) Mesut Özil yang kena kecam teruk dekat China. Bukan saja TV kerajaan batalkan siaran perlawanan Arsenal v. Man City, penyokong Özil sendiri pun kecam dia, tutup fan page dia kat Baidu Tieba terus.

Untuk makluman, “Doğu Türkistan” atau “East Turkestan” (Turkistan Timur) ialah nama yang dicadangkan oleh nasionalis Uyghur sekiranya Xinjiang merdeka daripada China. Dalam Bahasa Turki, Xinjiang ialah “Sincan”. Bila kau sebut “East Turkestan”, seolah-olah kau memberi pengiktirafan kepada gerakan-gerakan untuk memerdekakan Xinjiang.

Latar belakang yang warna biru tu ialah bendera “Gök Bayrak” yang dipakai oleh gerakan East Turkestan. Sama dengan bendera Turki sebab orang Uyghur dan orang Turk serumpun (rumpun “Turkic”). Atas semangat serumpun (“Pan-Turkism”), ramai di Turki menyokong gerakan East Turkestan termasuk parti nasionalis seperti MHP dan sayap pemudanya “Grey Wolves”.

Kalau menurut netizen China, depa bukan marah sangat kat Özil sebab komen pasal layanan terhadap Uyghur, tapi lebih kepada tindakan memanggil Xinjiang sebagai “East Turkestan” dan mempamerkan Gök Bayrak.

Itu je yang aku nak komen. Hurai lebih kang aku pula kena kecam.


Gerhana Bulan Dan Imam Mahadi

Sering kali gerhana yang pernah berlaku pada bulan ramadan tahun 1401H/1981 dan 1402H/1982 dikaitkan dengan tanda kemunculan atau kelahiran imam Mahdi oleh sebahagian pihak .

Turut disertakan beberapa dalil bagi menguatkan dakwaan tersebut .

Contoh artikel yang sering di hebahkan :-

~> Tanda kemunculan Imam Mahdi:
 Dua gerhana pada bulan ramadan

Gerhana bulan dan matahari pernah terjadi pada bulan Ramadan pada tahun 1981 dan 1982.

Jika kita melihat kepada dalil-dalil yang tertera seperti di bawah. maka tanda-tanda kemunculan Imam Mahdi ini sudah terjadi .

Antara dalil – dalilnya :

Sebelum kemunculan Imam Mahdi, akan berlaku secara berturut-turut 2 gerhana pada bulan Ramadan..”
 (Ibn Hajar Al haitami, Al Qaul Al Mukhtasar fi ‘alamat Al mahdi Al Muntazar)

Akan ada dua gerhana matahari di bulan Ramadan sebelum kedatangan Al Mahdi.”
 (Mukhtasar Tazkirah Qurtubi)

Telah sampai kepadaku bahwa sebelum Al Mahdi datang, bulan akan gerhana dua kali di bulan Ramadan.”
 (Diriwayatkan dari Abu Nu’aym dalam al-Fitan)

Gerhana matahari di pertengahan bulan Ramadan dan gerhana bulan di akhirnya.”
 (Al-Muttaqi al-Hindi, Al-Burhan fi Alamat al-Mahdi Akhir al-zaman, hal. 37)

Maka jika kelahiran al-Mahdi pada tahun 1981, sedangkan umur al-Mahdi pada saat di baiah adalah berumur 40 tahun iaitu pada tahun 2021 Sebagaimana dijelaskan oleh Imam As Suyuthi, Abu Nua’im meriwayatkan dari Abi Umamah katanya, Rasulullah SAW bersabda:

“Al Mahdi daripada anak cucuku. Dia berumur 40 tahun, mukanya bagai bintang yang bersinar-sinar, di pipi sebelah kanannya terdapat tahi lalat hitam, dia memakai dua jubah Qatwaniyyah bagaikan pemuda Bani Israel. Dia mengeluarkan gedung-gedung dan menakluk negeri-negeri syirik.”
 (Al-Hawi Lil-Fatawi) <~
..
..
..
Persoalannya :
Benarkah fenomena gerhana yang berlaku pada tahun 1981 dan 1982 tersebut merupakan tanda kemunculan Imam Mahdi ?

Apa keistimewaan gerhana pada tahun tersebut sehingga dikaitkan dengan tanda kemunculan imam Mahdi ?
..

Pertama sekali , ingin saya nyatakan di sini , tujuan artikel ringkas saya ini bukanlah untuk membahaskan tentang status hadis -hadis di atas samada palsu atau tidak .

Fokus utama saya adalah untuk cuba membawa anda semua memandang topik ini daripada perspektif falak atau astronomi .

Umum mengetahui, gerhana bulan dan matahari merupakan suatu fenomena alam yang sering kali berlaku .

Di dalam satu tahun , terdapat beberapa kali fenomena gerhana boleh berlaku .

Sebagai contoh, sepanjang tahun 2018 ini ,
Terdapat 5 kali gerhana iaitu 2 kali gerhana bulan dan juga 3 kali gerhana matahari .

Walaubagaimanapun , setiap fenomena gerhana tidak berlaku pada waktu dan tarikh yang sama pada setiap tahun .

Ia berlaku pada waktu dan tarikh yang berbeza .
..

Jadi, adakah pernah berlakunya fenomena gerhana bulan dan matahari pada bulan ramadan?

Ada yang beranggapan bahawa gerhana yang berlaku dua tahun berturut – turut pada bulan ramadan tahun 1981 dan 1982 merupakan suatu fenomena yang pertama kali berlaku dan merupakan tanda kemunculan imam Mahdi berdasarkan dalil – dalil yang mereka percaya .

Pada tahun 1981 :

– Gerhan bulan separa berlaku pada 17 Julai dan ia tidak kelihatan di malaysia

– Gerhana matahari penuh berlaku pada 31 Julai dan ia juga tidak kelihatan di malaysia .
..

Pada tahun 1982 :

– Gerhana bulan penuh berlaku pada 6 Julai dan ia tidak kelihatan di malaysia

– Gerhana matahari separa berlaku pada 21 Julai dan ia juga tidak kelihatan di malaysia .

Untuk pengetahun semua, gerhana – gerhana yang berlaku pada bulan ramadan yang saya senaraikan di atas bukanlah suatu fenomena yang pertama kali berlaku .

Sepanjang tempoh tahun 1900 sehingga tahun 2000.

Selain tahun 1981 dan 1982 , terdapat tahun – tahun lain yang menyaksikan fenomena gerhana bulan dan matahari berlaku pada bulan ramadan iaitu :

Tahun 1916 , 1917 , 1937 , 1938 , 1959 dan juga 1960 .

Jelas di sini menunjukkan bahawa fenomena gerhana bulan dan matahari yang berlaku pada bulan ramadan tahun 1981 dan 1982 bukanlah suatu fenomena yang pertama kali berlaku kerana catatan daripada ahli astronomi menunjukkan ia sudah sering kali berlaku sebelum ini.
..

Seterusnya , saya tertarik untuk memetik sebahagian dalil yang mereka turut selitkan di dalam artikel yang dihebahkan berkenaan gerhana pada tahun 1981 dan 1982 merupakan tanda kemunculan imam Mahdi .

Dalil tersebut :

“Gerhana matahari di pertengahan bulan Ramadan dan gerhana bulan di akhirnya.”

(Al-Muttaqi al-Hindi, Al-Burhan fi Alamat al-Mahdi Akhir al-zaman, hal. 37)
..

Setakat hari ini, tiada satu pun catatan daripada mana – mana pihak yang menunjukkan pernah berlakunya gerhana matahari di pertengahan bulan ramadan dan gerhana bulan di akhir bulan

Gerhana matahari hanya berlaku di akhir bulan hijrah manakala gerhana bulan hanya berlaku di pertengahan bulan hijrah
..

Kesimpulan di sini ,

Dakwaan gerhana pada tahun 1981 dan 1982 merupakan tanda kemunculan imam Mahdi merupakan dakwaan yang penuh kecelaruan serta kekeliruan .

Pesanan saya, hindarkanlah diri daripada meramal sesuatu yang bukan urusan kita seperti meramal waktu kemunculan Imam Mahdi , Dajjal dan kiamat .

Fokus untuk memperbaiki diri serta tingkatkan amal ibadah kita .

Kiamat itu memang pasti . Bila ia akan berlaku hanya Allah yang mengetahui .

– Muhammad Syafiq


Berke Khan: Jeneral Yang Melawan Bangsanya Sendiri Demi Agama

• Nama Berke Khan atau Berke mempunyai makna dalam dua bahasa iaitu dalam bahasa Mongol ‘Berkh’ bererti kuat & dalam bahasa Turki ‘Berk’ bererti berkuasa.

• Merupakan cucu Genghis Khan & anak kepada Jochi ( penguasa Khanate di Golden Horde ).

• Ada pendapat mengatakan Berke Khan memeluk Islam ketika dalam perjalanan pulang ke Mongol ketika ekspedisi perluasan kuasa di Eropah Timur.

• Berke Khan bersama pasukannya berhenti rehat di kota Saray-Juk ( Kazakhstan ) & di sini beliau menemui rombongan yang datang dari kota Bukhara.

• Berke Khan memeluk Islam setelah bersoal jawab tentang kebenaran Islam di tangan syeikh sufi, Saifuddin Boharzi yang ikut serta dalam rombongan itu & secara langsung seluruh para panglima serta pasukan tenteranya memeluk agama Islam.

• Berke Khan merupakan pemimpin Mongol pertama yang masuk Islam & memimpin wilayahnya berdasarkan agama Islam.

• Wilayah Golden Horde yang meliputi wilayah Rusia, Ukraine, kawasan Laut Hitam & pergunungan Kaukasus merupakan wilayah yang paling jauh dari pusat kekuasaan utama empayar Mongol yang berada di Mongolia.

• Disebabkan ini juga, Berke Khan berani mentadbir wilayah Golden Horde & mengisytihar keluar daripada kekuasaan empayar Mongol.

Bagaimana Berke Khan Ke Tampuk Kuasa

• Sebelum sempat memerintah Golden Horde, Jochi telah meninggal dunia & wilayah ini diserahkan kepada anak sulungnya yang pertama, Batu Khan, abang kepada Berke Khan.

• Setelah Batu Khan meninggal dunia, pemerintahan diserahkan kepada anak sulungnya, Sartaq tetapi beliau tidak sempat memerintah kerana telah meninggal dunia di kawasan bernama Volga ketika dalam perjalanan pulang dari Mongolia ke Golden Horde.

• Kuasa memerintah dipindahkan ke Ulagchi tetapi beliau juga meninggal dunia selepas beberapa tempoh waktu.

• Akhirnya kekuasaan wilayah Golden Horde diserahkan kepada Berke Khan pada tahun 1257 & kepimpinannya yang kuat terbukti ketika serangannya ke wilayah Eropah Timur menyebabkan pemerintah Empayar Byzantine terpaksa tunduk terhadap Berke Khan, dengan menghantar kain-kain yang mahal & bernilai sebagai pembayaran upeti pada setiap tahun.

• Sebelum memegang tampuk kekuasaan, Berke Khan telah berjasa dalam pemerintahan Empayar Mongol & Golden Horde dengan meluaskan kuasa Mongol sehingga ke Kaukasus serta menundukkan bangsa Kipchak yang berkuasa di sana dibawah arahan Batu Khan.

• Ketika bersama abangnya, Batu Khan, mereka telah berjaya mengalahkan pasukan Hungary dalam Pertempuran Mohi ketika ekpedisi menawan wilayah di Eropah Timur.

• Pada tahun 1258, sepupu Berke Khan, Hulagu Khan telah menyerang & menghancurkan kota Baghdad serta membunuh khalifah terakhir Dinasti Bani Abbasiyah, al-Musta’sim Billah & penduduk di dalam kota itu.

• Berita ini telah sampai ke Berke Khan & beliau menghantar surat kritikan kepada Khan Agung ketika itu, Mongke Khan (pada masa ini Mongke Khan telah meninggal dunia dalam perjalanan ke negeri China & Berke Khan belum mengetahui berita ini lagi ).

• Pada waktu ini, banyak kerajaan Islam dihancurkan oleh amukan pasukan Hulagu Khan & hanya tinggal Dinasti Mamluk sahaja yang belum ditaklukkan oleh pasukan Mongol.

• Pada tahun 1262, Berke Khan telah membentuk suatu persekutuan ( hubungan diplomatik ) dengan Dinasti Mamluk untuk menghadang amukan pasukan Hulagu Khan & Berke Khan berjanji akan mengalahkan pasukan Hulagu Khan.

• Setelah menghancurkan kota Baghdad, Hulagu Khan terpaksa pulang ke Mongol bersama sebahagian besar tentaranya untuk menyertai pemilihan Khan Agung yang baru & menangguhkan hasrat untuk menakluk Mesir (ketika itu Dinasti Mamluk memerintah Mesir ).

• Hulagu Khan meninggalkan pasukan Mongol yang sedikit di bawah pimpinan Kitbuqa.

• Letika ketiadaan Hulagu Khan, pasukan tentera Islam Dinasti Mamluk bersama pasukan Berke Khan menyerang balas kembali sisa pasukan Mongol di Palestin (Pertempuran Ain Jalut) bertujuan untuk menuntut bela & membebaskan Syria serta Palestin dari cengkaman Hulagu Khan.

• Kitbuqa terbunuh & berita ini sampai ke Hulagu Khan yang berada di Mongolia ketika itu.

• Setelah 2 tahun persiapan, Hulagu Khan membawa pasukannya kembali untuk menyerang Dinasti Mamluk untuk membalas dendam terhadap kekalahan pertama tentera Mongol di Timur Tengah.

• Hulagu Khan ingin menyerang Kaukasus dahulu kerana ia wilayah Berke Khan & sebagai hukuman kepada Berke Khan yang membantu pasukan tentera Islam dalam Pertempuran Ain Jalut.

• Tetapi pasukan Mongol pimpinan Hulagu Khan telah dihadang oleh pasukan Mongol pimpinan Berke Khan di kawasan Kaukasus & di sini terjadi Perang Pertama Hulagu-Berke sebelum ia berlarutan selama beberapa tahun.

• Akibat serangan demi serangan dari pasukan Berke Khan maka tentera Hulagu Khan berundur & membatalkan hasrat menghancurkan Dinasti Mamluk.

• Ketika ini hanya Dinasti Mamluk yang diamanahkan bertanggungjawab untuk menjaga kota Mekah & Madinah setelah kehancuran Dinasti Abbasiyah yang sebelum ini melindungi dua kota suci ini.

• Jika Dinasti Mamluk hancur, maka kota Mekah & Madinah akan terancam, disebabkan itu Berke Khan bersama pasukannya bermati-matian berperang dengan bangsa sendiri demi menyelamatkan agama Islam.


Tentera Nazi Terkejut Tengok Amerika Syarikat Lagi Rasis

Pada suatu pagi di musim bunga tahun 1943, beberapa tahun sebelum berakhirnya Per4ng Dunia II, desa Huntsville di Texas dikejutkan dengan bunyi langkah tapak kasut tenter4 N4zi yang sedang berbaris dalam formasi sambil menyanyikan lagu-lagu perbarisan tenter4 Jerman ketika mereka melalui jalanan berdebu di bandar kecil itu.

Askar-askar tersebut sebenarnya adalah antara tahanan per4ng terawal yang dihantar ke kem POW di Amerika Syarikat. Warga kota menjadi saksi ketika berek dibina, dikelilingi oleh pagar kawat berduri dan pagar berantai, mereka tertanya-tanya siapa sebenarnya yang akan tinggal di kem ini.

Amerika Syarikat baru berper4ng selama satu tahun ketika kem POW tersebut sedang dibina, dan penduduk Huntsville tidak ada banyak masa untuk bersedia menerima kenyataan bahawa ribuan tahanan per4ng yang tinggal hanya lapan batu dari kawasan yang mereka diami adalah tenter4 N4zi Jerman.

Sebenarnya, Amerika Syarikat enggan terlibat dalam urusan tahanan per4ng pada tahun 1941, kemudian mereka hanya terlibat kerana atas desakan pihak British. Pihak Sekutu memenangi per4ng di front Afrika Utara, dan telah menahan ramai tenter4 yang mereka sendiri tidak tahu hendak tempatkan di mana.

British melemahkan Amerika Syarikat setelah berbulan-bulan berusaha dan beberapa nota yang berbaur dingin dari Whitehall.  “Sangat sukar untuk difahami di sisi ini mengapa … ia harus terbukti sangat sukar bahkan untuk mendapatkan persetujuan secara berprinsip,” keluh seorang penulis yang kecewa.  A.S. menerima tahanan per4ng dengan berat hati pada tahun 1942, bermula dengan 50,000 tenter4 dari front Afrika.

Kem POW akan tumbuh bagai cendawan di seluruh negara pada tahun-tahun berikutnya, di seluruh Selatan, Barat Daya dan Midwest, muncul di California, New Jersey, Virginia Barat, dan North Carolina.  Pada saat per4ng berakhir, sekitar 500,000 tenter4 yang ditangkap ditempatkan di Amerika Syarikat, dan 380.000 dari mereka adalah tahanan per4ng dari tenter4 Jerman.

Huntsville adalah kem pertama yang dibuka, dibina dari awal dan lengkap untuk memenuhi syarat Konvensyen Geneva iaitu harus menyediakan tempat tinggal yang hangat dan bersih, menberi akses untuk rawatan perubatan, peruntukan untuk perpustakaan dan aktiviti intelektual lain, serta ruang terbuka yang mendorong aktiviti fizikal. Tahanan juga harus ditempatkan dalam iklim yang serupa dengan tempat mereka ditangkap, itulah sebabnya begitu ramai askar yang ditangkap di Afrika Utara ditempatkan di Texas.

Ketika mereka tiba di Camp Huntsville, POW Jerman sangat teruja.  Mereka terpesona ketika dalam perjalanan ke penjara menaiki trak Pullman yang mewah. Pemandangan bandar dan keindahan desa di Amerika Syarikat memukau mereka.

“Dari New York ke Texas, kami melihat seluruh kawasan luar bandar. Kereta-kereta di jalanraya, cahaya lampu di bangunan-bangunan. Saya tertanya-tanya – bagaimana kami boleh terfikir kami akan mengalahkan A.S. dalam per4ng ini? ”  bekas tahanan per4ng, Heino Erichsen bercerita setelah beberapa dekad per4ng berakhir.

Lelaki seperti Rudolf Thill, yang dibawa ke Huntsville pada tahun 1943, mendapati terdapat kemudahan yang lengkap di sebalik pagar berantai dan kawat berduri itu. Tahanan yang dari kelas kerahan akan tinggal di bilik bertingkat. Kelas Pegawai pula mempunyai tempat tinggal mereka sendiri.

Mereka dijamu makanan yang hanya boleh diimpikan oleh penduduk kota semasa catuan, dengan makanan seperti susu, daging, dan mentega terhidang sebagai menu harian mereka.  Penduduk tempatan yang marah menggelarkan kem itu sebagai “The Fritz Ritz.”

Pada mulanya, penduduk tempatan tidak hanya kesal, tetapi juga takut akan prospek tahanan per4ng N4zi di bandar mereka. Bekas tahanan per4ng masih ingat bagaimana orang Amerika memerhatikan wajah mereka sambil “mencari tanduk,” mereka menjangkan ancaman moral askar Jerman itu bahkan boleh dilihat dalam bentuk fizikal.

Orang Amerika yang berkumpul untuk melihat tahanan ketika mereka dibawa ke seluruh negara juga mengharapkan dapat melihat rupa ‘bangsa terulung’ yang mereka gambarkan umpama superhero, berambut per4ng, berotot, dan memiliki ciri-ciri yang menakutkan untuk seorang lelaki yang digambarkan Hitler sebagai “bangsa induk.” Namun mereka kecewa kerana bagi mereka, tahanan per4ng Jerman ini rupa-rupanya tiada beza pun dengan pemuda-pemuda Texas yang lain.

Rasa kebencian mereka berlalu dengan cepat apabila pemerintah persekutuan memutuskan, pada tahun 1943, adalah selamat untuk membenarkan tahanan N4zi bekerja. Para pegusaha pertanian mengadu bahawa mereka tidak mampu mencari pekerja untuk mengusahakan ladang mereka. Sebilangan besar lelaki dikerah untuk menyertai per4ng dan bagi mereka yang ditinggalkan pula, industri yang berkaitan dengan per4ng membayar upah yang jauh lebih baik daripada sektor pertanian.

Para petani sangat lega apabila mereka dapat mengupah para tahanan N4zi untuk kerja-kerja seperti mencangkul dan memetik kapas. Dalam beberapa perkembangan lain, tembok yang memisahkan penduduk tempatan dan tahanan mula dibuka apabila tahanan Jerman dibenarkan bekerja.

Ada petani yang mengajak mereka ke rumah untuk makan tengah hari dan menghadiahkan mereka dengan hadiah kecil seperti gula-gula dan rokok.  “Mereka hanyalah sekumpulan pemuda yang baik-baik,” kenang seorang penduduk Texas.

Pegawai Amerika kecewa dengan ketidakmampuan mereka untuk menghentikan rakyat mereka sendiri dari berkawan dengan musuh setelah tembok antara tahanan dan penduduk kota ‘diruntuhkan (secara kiasan).

Kaum wanita biasa berkumpul di pagar berantai untuk mengintai tahanan per4ng bermain bola sepak. Orang ramai berkumpul di stesen kereta api ketika pengangkutan tahanan dijadualkan tiba, berharap dapat melihat para tahanan walaupun sekelip mata.

Edouard Patte, seorang perwakilan Switzerland dari YMCA Antarabangsa yang bekerja sebagai pemerhati Palang Merah, menyimpulkan, “sukar untuk membayangkan bahawa pemuda berambut per4ng yang baik dengan pipi kemerahan ini telah menjadi tenter4 musuh dan pembvnuh kej4m beberapa ketika yang lalu.”

Tahanan per4ng N4zi juga mendapat rakan-rakan di tempat yang tak disangka-sangka itu, kerana sambil mereka bekerja bersama-sama dengan orang Afrika-Amerika, mereka akan berbual lama di bawah terik matahari. Kaum kulit hitam itu sangat menyedari bahawa orang kulit putih Amerika melayan tahanan N4zi jauh lebih baik berbanding orang kulit hitam yang sekian lama berkhidmat untuk Amerika Syarikat.

Orang Afrika-Amerika menyambut ketibaan tahanan N4zi ketika mereka dibawa dengan kereta Pullman ke kem mereka. Tahanan N4zi juga dibenarkan makan di kantin yang dikhaskan untuk orang kulit putih sahaja. Di kem, mereka ditugaskan untuk melayani tahanan N4zi termasuk menyembur dengan sabun pencuci kuman.

Rasa iri hati itu semakin menyakitkan kerana tenter4 Afrika-Amerika sebenarnya pernah bertempvr dengan penuh semangat semasa Per4ng Dunia II di unit-unit kaum kulit hitam seperti pengendali-pengendali pesawat dari kaum Tuskegee yang terkenal itu.

Namun, pada tahap individu, mereka boleh bergaul rapat dengan orang Jerman. Dan orang Jerman juga turut menyukai mereka, sebahagiannya berpunca kerana tenter4 Afrika-Amerika pernah melindungi mereka dari sekumpulan orang awam yang cuba membvnuh tahanan per4ng dari Jerman.

Apa yang menariknya, jika diihat dari sifat diskrlmin4si perkauman yang terang-terangan diamalkan parti N4zi terhadap kaum Yahudi, sesetengah tenter4 Jerman sendiri juga memberikan reaksi terkejut dengan layanan yang buruk orang kulit putih Amerika terhadap rakan-rakan pekerja ladang mereka yang berkulit hitam.

Seorang askar Jerman yang merupakan petani dalam kehidupan awamnya, menyatakan bahawa orang Afrika-Amerika perlu memetik dua hingga tiga kali ganda lebih banyak kapas yang diperlukan.

Pada waktu itu, Huntsville sedang menjalankan program pendidikan semula untuk tahanan Jerman, dan situasi yang dihadapi orang Afrika-Amerika membuat orang Jerman merasa curiga terhadap negara yang terkenal dengan julukan sebagai “ tanah kebebasan” itu.

Menurut sejarawan Matthias Reiss, “mereka diajar apa itu makna ‘demokrasi’ sementara di selatan negara itu tidak ada warga kulit hitam yang berani berjalan bersebelahan dengan orang kulit putih Amerika.”

Sebagai sebahagkan dari program pendidikan semula, para tahanan N4zi juga ditayangkan filem-filem propaganda yang menunjukkan tenter4 Bersekutu membebaskan kem konsentrasi. Gerhard Hennes, salah seorang tahanan mendakwa dia melihat rakaman timbunan m4y4t dalam keadaan tel4njang, tahanan Yahudi yang mati kebuluran, tanah perkuburan yang besar.

Dia juga melihat ketuhar di mana puluhan ribu m4y4t telah dib4kar disitu. Mereka menonton dalam diam sambil berfikir, mereka menyangkakan mereka berjuang untuk bangsa dan negara tetapi tidak percaya tentang apa yang telah pemimpin mereka lakukan terhadap orang Yahudi, gipsi, tahanan per4ng dan ramai lagi bangsa yang dianggap lebih rendah atau boleh dihapvskan begitu sahaja.

Sukar untuk mereka percaya apa yang dipertontonkan kepada mereka, dan ramai juga yang menolak untuk menerima kebenaran dari apa yang mereka lihat. Bekas tahanan, Herman Daumling teringat ketika dia menonton filem itu sambil menafikan, “Tidak ada sesiapa yang sanggup melakukan pebuatan itu.”

Walaupun fakta tentang kem konsentrasi adalah rahsia yang telah terbuka, tetapi tenter4 Jerman mendakwa bahawa tidak ramai yang tahu mengenai penghapvsan etnik yang meragut nyawa 6 juta orang Yahudi dan 5 juta bangsa yang lain yang dianggap tidak diinginkan oleh N4zi.

Setelah mendengar laporan berita dari radio Amerika, barulah akhirnya sedikit sebanyak berjaya meyakinkan Daumling bahawa filem-filem itu bukan propaganda yang palsu, tetapi hakikat yang tidak terpuji, namun, dirinya dianggap sebagai terkecuali. Kurang dari separuh tahanan Jerman mula percaya bahawa Holoc4ust adalah kejadian sebenar pada saat berakhirnya per4ng, berdasarkan tinjauan yang dilakukan oleh kerajaan Amerika Syarikat.

Ribuan bekas tahanan dari Jerman kembali semula ke Amerika Syarikat selepas per4ng, termasuk Hennes. Sejarawan Arnold Krammer menganggarkan kira-kira 8,000 POW memutuskan untuk kembali ke A.S.

Mereka biasanya mengahwini wanita Amerika dan kebanyakannya ditaja oleh penduduk tempatan untuk memenuhi syarat menjadi warganegara, termasuklah bekas petani yang pernah bekerja untuk ladang mereka.

Bekas tahanan yang tidak berhijrah ke Amerika Syarikat ramai yang tetap berkunjung ke Texas untuk mengadakan ‘reunion’ dengan rakan-rakan petani yang pernah bekerja bersama mereka. Mereka menganggap sepanjang tempoh mereka sebagai tahanan per4ng di Texas sebagai ‘saat terhebat’ dalam hidup mereka.

RUJUKAN:

Copeland, Susan, (2011). Foreign Pris0ners of W4r, The New Georgia Encyclopedia.

George G. Lewis; John Mehwa (1982). History of Pris0ner of W4r Utilization by the United States 4rmy 1776-1945. Center of Milit4ry History, United States 4,rmy.


Tabung Haji Dan Pelaburannya Dalam Felda Gloval Ventures

Isu ini mungkin agak lewat untuk diulas, tetapi ia tidak salah untuk diulas sekali lagi untuk dijadikan pedoman oleh kita. Isunya ialah berkaitan dengan pelaburan Tabung Haji dua tahun yang lepas. Berkaitan itu, terdapat beberapa tuduhan dilemparkan kepada Tabung Haji, antara yang menarik perhatian ialah Tabung Haji telah rugi dalam amoun yang besar iaitu hampir RM 1 Billion. Isunya berkaitan pelaburan Tabung Haji ke dalam saham yang dimiliki Felda Global Ventures (FGV). Tuduhan tersebut disertakan dengan pakej supaya Tabung Haji melepaskan pegangan saham tersebut.

Ini adalah analisis amatur yang telah dibuat mengenai isu ini. Pertama sekali, setiap tahun Tabung Haji akan menanggung subsidi berjumlah RM 160 Juta untuk menghantar setiap 20 000 jemaah haji. Semestinya Tabung Haji perlu melakukan sesuatu untuk menampung kos subsidi dan juga kos pengurusan.

Jadi Tabung Haji akan melakukan pelaburan pelaburan tertentu. Wang para pelabur yang melabur di Tabung Haji akan digunakan Tabung Haji untuk melabur pada sektor sektor yang boleh membawa keuntungan seperti hartanah, ekuiti, pendapatan tetap dan tunai. Sebagai tanda penghargaan, dividen juga akan diberikan kepada pelabur pelabur ini. Secara tidak langsung, dana Tabung Haji juga akan bertambah.

Kita boleh ambil contoh untuk sektor hartanah, Tabung Haji akan menggalakkan penyertaan bumiputera di dalamnya. Tabung Haji juga cuba memastikan bahawa kaum Bumiputera masih mempunyai pegangan mereka di bandar Kuala Lumpur ini. Antara aset aset yang dimiliki Tabung Haji di bandar Kuala Lumpur ini ialah Platinum Park, TH Selborn, KL Sentral dan TH Perdana Maju Junction. Mengikut rekod, 40 tahun awal penubuhan, Tabung Haji hanya mampu memiliki aset sebanyak RM 13.3 billion sahaja. Hasil dari pengurusan dan pelaburan yang konsisten dan bagus, dana yang dimiliki mereka pada tahun 2016 dianggarkan RM 65 Billion dan jumlah penyimpan yang melebihi RM 10 000 juga adalah sekitar 100 000 orang.

Berbalik kepada isu yang dimainkan, salah satu pelaburan Tabung Haji ialah di dalam anak syarikat iaitu FGV. Mereka menggesa Tabung Haji melepaskan saham di dalam FGV kerana harga saham yang dimiliki FGV ketika itu sedang jatuh. Punca kejatuhan saham FGV adalah disebabkan pasaran komoditi sawit yang jatuh menjunam. Selain itum FGV juga merupakan pengeluar sawit terbesar dunia jadi mereka menerima impak yang paling maksima. Saham FGV pada asalnya berharga 4.55 sen jatuh sehingga 1.70 sen. Penurunan kadar mata wang kita juga mengakibatkan penurunan saham FGV, tetapi masalah ekonomi ini juga banyak melanda negara negara lain.

Maka ia bukanlah kesalahan Tabung Haji secara total kerana terdapat banyak faktor yang mempengaruhi. Lagipun seperti mana yang diperkatakan oleh Tan Sri Ismee Ismail, iaitu Pengarah Urusan dan Ketua Pegawai Eksekutif Kumpulan Tabung Haji bahawa walaupun Tabung Haji memiliki tadbir urus yang baik, dalam kita melaksanakan pelaburan, kita perlu terima realiti untung, rugi dan balik modal. Kalau tak sanggup berdepan dengan ketiga-tiga ini, jangan ceburi bidang perniagaan.
Dalam masa yang sama, kita harus tahu bahawa proses yang melingkari Tabung Haji untuk mereka memuktamadkan pelaburan adalah berperingkat dan mengalami tapisan yang sangat ketat. Cadangan pelaburan akan dikemukakan oleh Jabatan Pelaburan/Jabatan Kewangan Korporat Dan Perkhidmatan dalam Tabung Haji. Cadangan ini juga akan dinilai oleh Pengurusan Risiko. Melalui mereka, cadangan ini akan dibawa kepada Jawatankuasa Penilaian Portfolio. Selepas melepasi tahan Jawatankuasa Penilaian Portfolio, cadangan ini akan dibawa ke Panel Pelaburan sebelum sampai ke Lembaga Pengarah. Lembaga Pengarah akan dinasihati oleh Jawatankuasa Pengurusan Risiko sebelum mendapat kelulusan oleh Yang Berhormat Menteri Di Jabatan Perdana Menteri. Setiap proses ini sangat teliti dan setiap cadangan yang dikemukakan haruslah 0% untuk risiko rugi. Walaupun itu kelihatan mustahil. Tabung Haji adalah satu-satunya organisasi dalam negara yang mana Ahli Panel Pelaburan dan Lembaga Pengarah terpisah sepenuhnya.

Berdasarkan fakta fakta tersebut, saya berpendapat bahawa Tabung Haji tidak perlu melepaskan saham di dalam FGV. Naik turun harga dalam pasaran saham adalah perkara biasa. Kejatuhan komoditi kelapa sawit di dalam pasaran kerana terdapat lebihan stok melebihi permintaan. Jadi Tabung Haji perlu bersabar dan menunggu harga pasaran stabil.
Perbuatan menarik duit dari Tabung Haji sendiri akan menjatuhkan Tabung haji itu dari dalam, meski niat kita sebelum ini sangat murni kerana mahu menyelamatkan Tabung Haji daripada kerugian. Analogi paling sesuai ialah kita mahu menyelamatkan seorang lelaki yang mahu bunuh diri dengan menariknya daripada terjun dari tempat tinggi, tetapi dalam masa yang sama, mulut kita melemparkan caci dan maki yang akan lebih memaksa lelaki itu terjun. Kalau kita benar-benar ambil berat dan tidak mahu Tabung Haji terjerumus ke lembah kerugian yang sebenar-benarnya, maka nasihat saya mengeluarkan duit daripada akaun Tabung Haji bukanlah salah satu daripadanya.


Semangat Gila Jepun Yang Berjaya Membina Hiroshima dan Nagasaki Semula

Hiroshima dan Nagasaki. Dua nama bandar Jepun ini amat sinonim dengan babak akhir Perang Dunia Kedua (WWII): serangan bom atom. Serangan bom atom pada 6 dan 9 Ogos 1945 itu memperlihatkan keupayaan manusia mencetuskan kemusnahan pada skala yang tidak pernah berlaku dalam sejarah. Tetapi perubahan masa menunjukkan bagaimana dua kota ini bangkit semula sebagai simbol keamanan dan penolakan terhadap senjata nuklear.

Bagi memahami skala pembinaan semula dua kota ini, kita perlu melihat kembali bagaimana Hiroshima dan Nagasaki diserang dengan bom atom. Pada pagi 6 Ogos 1945, ia merupakan satu lagi hari normal buat para penduduk Hiroshima. Para penduduk tahu bandar mereka seperti bandar-bandar lain di Jepun kini menjadi sasaran unit-unit pengebom udara pihak Bersekutu. Ini selepas mereka berjaya menakluk Saipan (Jun 1944) dan Okinawa (Jun 1945).

Tetapi pengeboman di Hiroshima pada hari itu berbeza. Seminggu sebelumnya, pihak Bersekutu mengeluarkan Deklarasi Potsdam yang menggesa Jepun agar menyerah kalah atau berdepan kemusnahan sepenuhnya. Tetapi Jepun memberi maklum balas bercampur-campur terhadap deklarasi tersebut. Akibatnya, pihak Bersekutu – lebih tepat Amerika Syarikat memilih menggunakan pendekatan drastik bagi memaksa Negara Matahari Terbit itu menyerah kalah.

Sebelum itu, kami cadangkan korang dapatkan MALAYA 1941. Sebelum serangan bom atom pada 1945, beberapa tahun sebelumnya, Jepun mula mengatur langkah untuk menyerang Tanah Melayu. Tetapi rancangan untuk menyerang harus dimuktamadkan dalam tempoh enam bulan sebelum ia diterjemah sebagai operasi sebenar. Nak tau macam mana Jepun jayakan pelan ini, dapatkan MALAYA 1941 sekarang! Beli di Shopee: https://shopee.com.my/The-Patriots-Malaya-1941-i.238336777.4643942913

Pada jam 8.15 pagi, 6 Ogos 1945, bom atom pertama di dunia yang diberi nama Little Boy digugurkan di Hiroshima. Sebaik meletup pada ketinggian 2,000 kaki, ia menghasilkan kekuatan letupan bersamaan 15,000 tan TNT dan memusnahkan Hiroshima dan kawasan sekitarnya seluas lima batu. 70,000 hingga 135,000 orang dilaporkan terbunuh di Hiroshima termasuk dua warga Tanah Melayu (kini Malaysia), Nik Yusof Nik Ali dan Syed Omar Syed Mohammad Alsagoff.

Tetapi para pemimpin Jepun ketika itu seakan masih gagal memutuskan untuk menyerah kalah atau tidak. Kegagalan mereka mengakibatkan Nagasaki pula diserang dengan bom atom kedua yang diberi nama Fat Joe pada 11.02 pagi, 9 Ogos 1945. Namun begitu, tidak seperti Hiroshima, kedudukan muka buminya yang terletak di lembah sempit yang diapit kawasan pergunungan menyelamatkan Nagasaki daripada menjadi padang jarak, padang tekukur. Tetapi ia masih mengakibatkan 60,000 hingga 80,000 orang terbunuh pada hari itu.

Beberapa hari selepas itu, Jepun mengangkat bendera putih sekaligus menamatkan perang paling berdarah dalam sejarah manusia. Tetapi jika pihak Bersekutu menyangka semua ini berakhir buat para penduduk Hiroshima dan Nagasaki, hakikatnya pengeboman tersebut merupakan permulaan derita mereka.

Perkhidmatan-perkhidmatan awam dipulihkan semula di Hiroshima hasil tindakan pantas pentadbir-pentadbir dari bandar-bandar berdekatan seperti Fuchu dan Yamaguchi. Ini membolehkan bantuan dapat diberi segera kepada penduduk yang terjejas termasuk yang mengalami masalah kesihatan akibat radiasi. Tetapi lebih ramai mati berbulan-bulan selepas itu sekaligus menjelaskan mengapa angka kematian akibat bom atom amat tinggi.

Bagi penduduk yang terselamat, apa gunanya mereka hidup? Ini kerana kelompok ini yang dipanggil hibakusha didakwa membawa penyakit radiasi yang boleh berjangkit terhadap orang lain. Walaupun fakta ini merupakan fakta salah, ini mengakibatkan mereka disisihkan dan tidak mendapat bantuan sewajarnya daripada kerajaan termasuk rawatan kesihatan.

Menyedari apa yang dilakukan itu satu kesilapan, Tokyo mengumumkan bantuan kewangan dan rawatan kesihatan percuma kepada hibakusha pada 1950-an. Tetapi apa yang diumumkan itu sudah terlewat. Ramai hibakusha mati bukan saja akibat penyakit radiasi mereka seperti leukemia tetapi akibat tekanan mental. Keadaan ini berlanjutan selama bertahun-tahun lamanya sehinggalah lebih banyak pengetahuan ditimba daripada peristiwa pahit itu. Hari ini, hibakusha diberi layanan lebih baik daripada apa yang dialami mereka bertahun-tahun sebelumnya.

Ibarat sudah jatuh ditimpa tangga, Hiroshima dibadai pula ribut taufan sebulan selepas itu. Bencana alam itu menyaksikan 3,000 orang terbunuh dan hospital-hospital medan yang menjadi talian hayat bandar tersebut terpaksa digantung operasi. Satu-satunya hikmah musibah itu ialah ia menurunkan paras radioaktif kota berkenaan ke paras rendah sekaligus menyelamatkan lebih ramai penduduk untuk jangka masa panjang.

Jepun kemudiannya membangunkan semula Hiroshima dan Nagasaki dengan pengelasan berbeza. Hiroshima diisytiharkan sebagai kota keamanan antarabangsa dengan tanah yang dimiliki kerajaan dan tentera didermakan untuk tujuan pembangunan. Menjelang 1958, pembangunan kembali rancak di situ dengan populasinya kembali mencecah bilangan pra-WWII, 410,000 orang.

Sementara Nagasaki pula diisytiharkan sebagai kota kebudayaan antarabangsa. Usaha membina semula kota tersebut turut dibantu dengan penarikan semula pengharaman membina kapal oleh pihak Bersekutu pada 1952. Hari ini, Muzium Bom Atom wujud di situ dan ia terletak bersebelahan sebuah memorial yang didedikasikan kepada semua mangsa bom atom. Memorial tersebut siap dibina pada 2003.

Di Hiroshima pula, tarikan utamanya ialah Taman Memorial Keamanan Hiroshima. Direka oleh arkitek Kenzo Tange, ia siap dibina sekitar 1950-an. Ia bukan saja sebagai memorial mangsa bom atom tetapi sebagai tempat untuk mempromosikan keamanan dan dunia tanpa senjata nuklear. Di taman ini juga menempatkan A-Bomb Dome, sisa kubah bangunan yang menjadi tempat paling hampir meletupnya Little Boy.

Ironinya, tiada presiden AS yang menjejakkan kaki di situ kecuali Barack Obama pada 2016. Obama berharap menerusi lawatannya di situ, ia dapat menyemarakkan keamanan dunia dan kewujudan dunia tanpa senjata nuklear. Kelakar dengar coretan sebegini sebenarnya. Yalah, yang lagi ganas ialah blok Barat tetapi yang dituduh gengster, pembuli, diktator dan pengganas asyik orang Islam. Takut dengan bayang-bayang sendiri ke sampai tuduh orang lain?

RUJUKAN

BBC News. (2020, 9 Ogos). Hiroshima and Nagasaki: 75th anniversary of atomic bombings.

History. HIROSHIMA AND NAGASAKI: THE AFTERMATH.

McCurry, J. (2016, 18 April). Story of cities #24: how Hiroshima rose from the ashes of nuclear destruction. The Guardian.


Parlimen Guatemala Dibakar Kerana Bajet?

Negara-negara di Amerika Selatan sememangnya nasib mereka seperti jatuh ditimpa tangga. Sudahlah ditimpa bencana covid-19 sejak awal tahun lalu, baru-baru ini, negara Amerika Selatan juga terkena badai taufan yang melanda sesetengah negara itu.

Sebagaimana yang kita tahu, wabak covid-19 sememangnya menimbulkan kesulitan bagi semua negara. Menjelang hujung tahun ini juga, negara-negara perlu membentangkan bajet untuk merangsang ekonomi dan mengekang pandemik ini.

Namun, tidak semua bajet yang dibentangkan oleh kerajaan negara masing-masing berpuas hati, malah mereka sanggup memb4k4r bangunan parlimen mereka sebagai tanda protes. Mengapakah ini terjadi?

Protes ini terjadi setelah mereka mendapat tahu bahawa ahli-ahli parlimen negara itu meluluskan perbelanjaan makanan dan kesihatan semasa era covid ini bagi diri mereka sebanyak 65 000 US Dollar. Ini menimbulkan kemarahan mereka apabila ahli parlimen dengan senang mendapat peruntukan, tapi rakyat sendiri sengsara.

Pada masa yang sama, pemotongan bajet bagi rawatan Covid-19 dan hak asasi manusia juga menambahkan lagi kemarahan mereka. Oleh itu, pada Jumaat lepas, rakyat Guatemala telah berhimpun di perkarangan Parlimen mereka dan bertindak untuk membakar Parlimen mereka.

Rakyat juga mendesak agar Presiden Guatemala, Allejandro Giammatei untuk meletakkan jawatan. Giammatei yang menjawat jawatan Presiden sejak Januari lalu berkata bahawa beliau akan berjanji untuk menghapuskan rasuah dan mengekang wabak Covid-19 ini. Namun, lain yang terjadi, rasuah makin berleluasa dan wabak covid-19 semakin merebak di negara itu.

Setakat 25 Oktober 2020, Guatemala telah mencatatkan 119 349 kes sejak awal tahun lalu. Guatemala juga berada di kedudukan 55 di dalam senarai negara yang diser4ng wabak Covid-19 di hadapan negara-negara Amerika Latin yang lain seperti Haiti, Honduras, Venezuela dan Paraguay.

Tindakan Presiden Giammatei yang meluluskan bajet yang begitu kontroversi ini juga turut dikecam oleh timbalannya sendiri, Guillermo Castillo Reyes. Reyes juga turut mendesak agar Presiden Giammatei untuk meletakkan jawatannya. Pada masa yang sama, Reyes juga mengatakan beliau akan meletakkan jawatannya sebagai Timbalan Presiden sebagai tanda protes.

Berhubung dengan keb4k4ran tersebut, Giammatei berkata di dalam ciapannya bahawa beliau akan menangkap sesiapa sahaja yang terlibat di dalam insiden ini dan akan dikenakan hvkvman berat.

Kenyataan Giammatei ini seakan-akan menuangkan minyak ke dalam api. Selain rakyat, ketua Agama Kristian Roman Katolik Guatemala juga turut mempertahankan rakyat dan mengecam tindakan Giammatei.

Malah, sebuah ketua agensi hak asasi manusia di Guatemala juga berkata, protes ini ditujukan kepada kerajaan yang korup dan zalim. Beliau berkata lagi, kerajaan yang ada pada ketika ini tidak memikirkan mengenai permasalahan rakyat terutama di dalam wabak covid-19 ini.

RUJUKAN:

Protesters set fire to Guatemala’s Congress building. (2020, November 21). Retrieved November 24, 2020, from https://www.theguardian.com/uk-news/2020/nov/21/protesters-bVrn-part-of-guatemalas-congress-building


Revolusi 19 April: Kebangkitan Anak Muda Di Korea Selatan

The Wasteland, iaitu puisi terkenal karya T.S. Eliot telah dimulakan dengan suatu frasa
yang berbunyi begini, iaitu ‘April is the cruelest month’, di mana
beliau menggambarkan perasaan sayu yang diliputi dengan kenangan serta
keinginan seseorang, seiring dengan bermulanya musim bunga yang turut
menunjukkan bermulanya sebuah harapan yang baru, setelah mengalami pelbagai
keperitan dan kekecewaan. Namun, bagi masyarakat di Korea Selatan, April
pastinya diingati sebagai suatu bulan yang pernah mencetuskan kekecohan sehingga
runtuhnya sebuah rejim pemerintahan.

19 April 1960. Tarikh yang pastinya diingati oleh kebanyakan masyarakat di Korea Selatan sehingga ke hari ini. Tarikh di mana tercetusnya suatu protes atau dikenali sebagai Kebangkitan April atau Revolusi April yang dinaungi oleh para pekerja serta pelajar universiti di Korea Selatan. Revolusi April ini yang turut dikenali sebagai ‘Sa-il-gu’ adalah suatu kebangkitan orang muda dalam perjuangan mereka menentang pemerintahan yang tidak adil pada waktu itu.

Artikel ini akan membawa kita semua kembali ke 59 tahun yang lalu bagi mengenang semula apakah punca serta kronologi yang membawa kepada berlakunya protes besar-besaran daripada para pelajar universiti tersebut ke atas pemerintahan kerajaan di Korea Selatan.

Punca berlakunya Revolusi April

Syngman Rhee, presiden Korea Selatan yang telah dipilih dan diundi berdasarkan kaedah demokrasi merupakan seorang pemerintah yang tidak efisien dan begitu lemah dalam aspek pentadbirannya. Kegagalannya dalam mempertahankan negara daripada pencerobohan pihak utara pada tahun 1950 telah mencetuskan Perang Korea yang berlanjutan sehingga tiga tahun lamanya.

Para pejuang yang terlibat dan terselamat dalam peperangan terpaksa melalui kehidupan yang perit dengan keadaan pengangguran serta keadaan ekonomi negara yang lemah, meskipun para ahli dalam parti pemerintah (Parti Liberal) hidup dengan penuh kemewahan dan harta yang melimpah ruah.

Rejim pemerintahan Syngman Rhee yang ingin mengekalkan kuasanya telah mengubah Perlembagaan pada 1954, tanpa melalui prosedur dan proses yang sepatutnya. Segalanya dilakukan semata-mata kerana kemahuan Presiden Rhee yang masih ingin memegang tampuk pemerintahan untuk penggal yang ketiga. Presiden Rhee sekali lagi menjadi calon Presiden buat kali ketiga manakala rakan sejawatan yang dipercayainya, iaitu Yi Ki-bung, menjadi calon Naib Presiden. Rhee menang tipis dalam pilihanraya tersebut, manakala 80% undi yang diperoleh oleh Yi Ki-bung dalam pilihanraya itu dikatakan suatu penipuan undi.

Laporan menyatakan bahawa kemenangan ini berpunca daripada beratus-ratus kertas undi yang telah ditanda dan telah dimasukkan ke dalam peti undi pada hari pengundian tersebut. Protes yang dilakukan rakyat ke atas kempen parti kerajaan telah bermula sejak sebelum pilihanraya bermula lagi dan kemuncak kepada protes para pelajar ini bermula pada penghujung hari pengundian, iaitu petang 15 Mac 1960.

Para pelajar, sama ada yang berada di kolej mahupun pelajar sekolah tinggi telah memulakan protes di bandar Masan pada hari tersebut. Ribuan penduduk di bandar Masan juga turut terlibat dalam protes ini yang berkumpul di hadapan ibu pejabat Parti Demokratik (parti lawan) pada jam 7.30 petang 15 Mac 1960.

Sebaik sahaja para penduduk dan pelajar ini mula bertempur dengan pihak polis, seluruh bandar berkenaan diselubungi kegelapan tanpa sebarang bekalan elektrik. Pihak polis mengambil kesempatan dan mula bertindak ganas dengan menembak gas pemedih mata ke arah para penduduk, manakala mereka hanya bersenjatakan batu sahaja.

Hampir sebulan selepas peristiwa protes tersebut, mayat seorang pelajar yang bernama Kim Ju-yul telah ditemui oleh sekumpulan nelayan di bandar Masan pada 11 April 1960. Kim Ju-yul merupakan seorang pelajar sekolah tinggi di Masan yang dilaporkan hilang sewaktu kekecohan protes pada 15 Mac. Pihak hospital dan polis menyatakan bahawa punca kematian Kim adalah akibat lemas, namun orang ramai menolak penjelasan ini.

Kebanyakan penduduk percaya bahawa Kim sebenarnya telah dibunuh oleh pihak polis. Sebahagian daripada ahli kumpulan protes ini telah menceroboh ke dalam hospital bagi mencari bukti sebenar. Akhirnya mereka telah menemui mayat Kim, dengan keadaan tengkoraknya yang terbelah akibat pendedahan terhadap gas grenade, yang menunjukkan bahawa pihak polis telah menembak gas pemedih mata pada jarak yang sangat dekat yang membawa kepada kematiannya.

Insiden kematian Kim Ju-yul ini cuba untuk
diselindungi oleh rejim pemerintahan Presiden Rhee, namun kisah sebenar
kematian Kim beserta gambar mayatnya telah didedahkan oleh media Korea dan
disebarkan ke seluruh dunia. Berita ini telah mengejutkan seluruh negara, dan
menjadi titik permulaan sebelum tercetusnya Revolusi April.

Kronologi Revolusi April

Para pelajar universiti mula berkumpul dan
mengatur strategi bagi melancarkan protes mereka terhadap pemerintahan Rhee. Pada
18 April 1960, para pelajar di Universiti Korea telah melancarkan perhimpunan
protes mereka yang pertama selepas pilihanraya, bagi memprotes keputusan serta
penipuan yang berlaku dalam pilihanraya berkenaan. Perhimpunan ini telah
membangkitkan semangat buat para pelajar universiti lain serta pelajar sekolah
tinggi bagi melancarkan perhimpunan protes mereka yang seterusnya pada hari
berikutnya.

Pada pagi 19 April 1960, para pelajar dari Seoul National University, salah satu universiti berprestij di Korea Selatan telah berkumpul dan mula bergerak ke arah pusat bandar. Pergerakan mereka ini kemudiannya turut disertai oleh ribuan penduduk setempat di Seoul. Perhimpunan dan pergerakan protes ini bukan sahaja berlangsung di Seoul, laha turut diadakan di bandar-bandar yang lain, yang mana ia turut dinaungi oleh para pelajar universiti serta para penduduk yang lain.

Namun, perhimpunan yang diadakan di Seoul ini adalah sangat penting dalam strategi protes tersebut. Bandar Seoul sebagai sebuah pusat pentadbiran, bukan sahaja menempatkan banyak institusi pendidikan, malah ia juga memudahkan para pelajar untuk bergerak ke arah Rumah Biru (penempatan Presiden).

Berita mengenai pergerakan dan perhimpunan
protes pelajar di Seoul ini tersebar dengan cepat melalui radio yang mana satu
kumpulan protes telah berkumpul di National Assembly Building, manakala satu
lagi kumpulan ke arah penempatan Presiden. Pihak polis cuba untuk menghalang
pergerakan para pelajar dan kumpulan protes ini, namun, dengan jumlah mereka
yang ramai telah berjaya mengatasi kuasa pihak polis.

Keadaan ini telah menyebabkan pihak polis
menggunakan kekerasan dengan menembak ke arah kumpulan protes. Lima butir
peluru telah dilepaskan ke arah penduduk, yang ketika itu berada berhampiran
dengan penempatan Presiden. Keadaan kekecohan pada 19 April 1960 ini diakhiri
dengan pengumuman perlaksanaan undang-undang ketenteraan (martial law)
di Seoul serta bandar-bandar lain pada tengah hari tersebut. Protes itu
berakhir pada bandar-bandar yang dilaksanakan undang-undang ketenteraan, namun
bagi bandar-bandar lain yang tidak terlibat dengan undang-undang ketenteraan,
protes masih dijalankan.

Pada 23 April 1960, Yi Ki-bung telah
meletakkan jawatan beliau sebagai Naib Presiden. Pada 25 April 1960, sebahagian
daripada profesor telah melancarkan pergerakan mereka sendiri dan menuju ke
arah National Assembly Building bagi mendesak Rhee untuk meletakkan jawatan
sebagai Presiden. Sebagai sebuah ahli akademik yang dihormati dalam kalangan
masyarakat, tindakan para profesor ini secara moralnya telah memberi sokongan terhadap
protes yang dilakukan oleh para pelajar pada 19 April.

Akhirnya, pada 26 April 1960, Rhee telah
mengumumkan perletakan jawatannya sebagai Presiden sekaligus mengakhiri rejim
pemerintahan yang penuh dengan korupsi dan penipuan. Akibat daripada Revolusi
April ini, kira-kira 186 orang penduduk teah terbunuh, manakala 1600 orang lagi
telah tercedera dalam protes besar-besaran yang berlaku di seluruh bandar di
Korea Selatan.

Impak Revolusi April

Revolusi April ini secara asasnya tercetus dan digerakkan tanpa sebarang pertubuhan atau persatuan rasmi yang mendokongnya. Demonstrasi dan protes yang dijalankan melalui institusi yang sedia ada dan hanya melalui perancangan yang singkat.

Apa yang dilakukan oleh para pelajar universiti ini hanyalah menyatakan ketidakpuasan hati serta rasa marah mereka terhadap pemerintahan yang tidak pernah mengambil peduli akan nasib rakyat yang melalui keperitan akibat pasca-perang.

Meskipun penggerak utama protes ini adalah para pelajar, namun semangat yang dibawa oleh para pelajar ini akhirnya turut disertai oleh pelbagai golongan masyarakat yang sama-sama bangkit dalam Revolusi April ini.

Kemuncak kepada protes ini yang membawa
kepada pengunduran Rhee sebagai Presiden, seolah-olah telah memberi kemenangan
buat mereka, yang mahukan sebuah pemerintahan yang dibarisi oleh ahli politik
yang lebih profesional dalam mentadbir negara. Setelah pengunduran Rhee, para
pelajar serta penduduk setempat telah sama-sama berganding bahu membersihkan
kawasan bandar yang terjejas akibat protes dan kekecohan dan akhirnya kembali
kepada kehidupan seharian mereka yang biasa.

Revolusi April ini adalah pencetus kepada kebangkitan anak muda dalam memperjuangkan suara mereka demi sebuah pemerintahan yang lebih adil dan telus. Parti politik progresif dan ideologi kiri mula muncul di Korea Selatan dan para pelajar mula lantang bersuara.

Ironinya, pada tahun-tahun berikutnya, iaitu 16 Mei 1961, suara revolusi ini mula dilenyapkan dengan kemunculan kumpulan tentera yang diketuai oleh Jeneral Park Chung-Hee. Puak junta ini akhirnya telah mengambil alih kesemua media dan parti politik yang ada dan kemudiannya memulakan pemerintahan diktator tentera di Korea Selatan.

Rujukan

Hwang, K. M. (2014).
Remembering April 19, 1960 Student Revolution. Retrieved April 17, 2019, from
https://www.koreatimes.co.kr/www/news/nation/2016/05/633_155532.html

Sonn, J. (2013). April
Revolution ( Korea ). Encyclopedia of Social and Political Movements,
1–2. https://doi.org/10.1002/9781405198431.wbespm249


Ramadan Ketika Covid Di Seluruh Dunia

“Nawaitu saoma ghadin
An ada i fardhi ramadhana
Hazihi sanati lillahi taala

Sahaja aku berpuasa esok hari
Untuk menunaikan fardhu ramadhan
Tahun ini kerana allah”

Sesiapa saja yang mendengar bait awal lagu Puasa Dulu Baru Raya oleh kumpulan Raihan pasti tahu ia amat sinonim dengan kehadiran bulan Ramadan. Tetapi pada tahun ini, kehadiran Ramadan agak berbeza apatah lagi dengan dunia sedang mendepani wabak Covid-19.

Dengan kes mencecah 2.9 juta dan kadar kem4tian kini mencecah 207,021 orang, banyak negara memilih melaksanakan pendekatan perintah berkurung atau Perintah Kawalan Pergerakan (PKP). Bila perintah ini dilaksanakan, tiada lagi aktiviti perkumpulan ramai seperti solat tarawih atau berbuka puasa secara beramai-ramai seperti tahun-tahun sebelumnya.

Dan bagi yang merancang hendak pulang ke kampung bagi meraikan awal Ramadan, rancangan itu terbantut berikutan perintah berkurung/PKP menyekat perjalanan antara negeri sesebuah negara. Bagi ramai orang, ia sesuatu yang menekan perasaan seperti dialami Mohammad Faoury, pekerja pertubuhan pelarian di Jordan.

Faoury yang menetap di Amman, Jordan mengakui amat menantikan bulan Ramadan saban tahun kerana inilah bulan dia dapat pulang dan berkumpul bersama keluarga untuk satu tempoh yang lama bagi mengeratkan hubungan silaturahim.

Bersesuaian dengan perintah berkurung/PKP, masjid-masjid turut ditutup dan ini termasuklah tiga masjid utama dalam Islam iaitu Masjidil Haram di Makkah, Masjid Nabawi di Madinah dan Masjidil Aqsa di Baitulmaqdis. Misalnya di Masjidil Aqsa, masjid tersebut ditutup kepada orang ramai dan hanya kakitangan masjid dan pengawal masjid saja dibenarkan bersolat di situ.

Bagi imam dan pengarah masjid Sheikh Omar al-Kiswami, keputusan tersebut merupakan satu keputusan yang berat dan menyedihkan tetapi perlu demi menjaga kesihatan orang ramai. Beliau berkata, “Hati kami agak terseksa (dengan keputusan ini) dengan kesakitan pada bulan Ramadan. Ia merupakan satu detik yang sedih dalam sejarah Islam.”

Sementara Jamia Masjid di Kashmir yang selalunya menjadi tumpuan orang ramai pada bulan Ramadan turut ditutup sebagai langkah pencegahan wabak Covid-19. Justeru, bagi umat Islam di Kashmir, melihat masjid ditutup pada Ramadan merupakan perkara yang tidak pernah berlaku dan kali pertama dibuat sepanjang kehidupan mereka.

Warga emas Srinagar, Fatima, 74, mendedahkan dia selalu bersolat di Jamia dan menyambut Ramadan di situ. Tetapi disebabkan ancaman Covid-19, perkara terbaik ialah duduk diam di rumah.

Di Indonesia yang kini merekodkan 7,775 kes positif dan 647 kes kem4tian Covid-19, pada awalnya Jakarta membenarkan penduduknya mudik atau balik kampung atas dasar ekonomi pada 3 April lepas. Tetapi dengan pertambahan kes dan kadar kem4tian Covid-19 serta mencegah penularan wabak, kerajaan pimpinan Joko Widodo melarang sebarang aktiviti mudik untuk Ramadan.

Di Turki pula, kerajaan pimpinan Recep Tayyip Erdogan enggan melakukan perintah berkurung kerana bimbang ia bakal menjejaskan kegiatan ekonomi negara tersebut. Tetapi Ramadan bakal disambut dengan tempoh perintah berkurung selama empat hari bermula malam Khamis lepas.

Dengan isu Covid-19, sudah pasti wujud persoalan yang mempengaruhi isu puasa. Misalnya, wujud persoalan apakah melakukan ujian saringan Covid-19 melalui ujian swab boleh membatalkan puasa.

Mufti Kelantan, Datuk Mohamad Shukri Mohamad menjelaskan berdasarkan pegangan Mazhab Shafie, ujian berkenaan dibenarkan dan diberi kelonggaran kepada umat Islam yang berpuasa kerana ia menyentuh aspek kesihatan.

Sambil berkongsi pengalamannya yang perlu melakukan ujian swab setiap dua hari selama 16 hari selepas disyaki dijangkiti COVID-19, beliau mengakui ujian berkenaan disifatkan tidaklah sampai ke tahap membatalkan puasa.

“Berdasarkan pengalaman saya apabila disyaki dijangkiti COVID-19, ujian swab itu tidak masuk jauh ke dalam rongga hidung. Begitu juga untuk ambil sampel di rongga tekak. Saya tidak pasti dengan prosedur ujian dengan orang lain, tetapi bagi diri saya, ujian swab tidak membatalkan puasa. Jika ujian itu jauh ke dalam tekak atau kerongkong, barulah boleh jadi batal.”

Manakala Mufti Pahang, Datuk Seri Abdul Rahman Osman pula berpendapat ujian swab dalam pemeriksaan saringan COVID-19 tidak akan menyebabkan puasa Ramadan seseorang terbatal. Katanya, ia berdasarkan pemerhatian yang alat digunakan untuk melakukan ujian swab COVID-19 diakui tidak masuk jauh ke dalam rongga hidung atau kerongkong.

“Bagi saya, ujian swab tidak akan membatalkan puasa kerana alat berkenaan tidak sampai jauh ke dalam rongga hidung atau sehingga ke halkum atau kerongkong. Ia berbeza dengan penggunaan ‘inhaler’ kerana ia akan masuk ke dalam rongga perut yang ternyata membatalkan puasa mengikut hukum syarak,” katanya.

Begitu juga soal puasa bagi pesakit Covid-19. Pesakit di bawah siasatan (PUI) COVID-19 yang masih menjalani kuarantin di pusat kuarantin atau di rumah mahupun yang disahkan bebas wabak itu tetap diwajibkan menjalani ibadah puasa.

Jabatan Mufti Negeri Perak dalam satu kenyataan berkata, kewajipan berpuasa tidak gugur semata-mata dengan andaian bahawa seseorang sudah atau akan dijangkiti penyakit COVID-19. Katanya, hukum itu diambil berpandukan kaedah fiqh seperti diterangkan oleh Mustafa Ahmad Zarqa dalam kitabnya, Sharh al-qawa’id halaman 363.

Beliau berkata, bagi individu yang sedang dikuarantin dan tidak menunjukkan sebarang gejala sakit COVID-19, mereka tetap diwajibkan berpuasa seperti biasa memandangkan ia kewajipan yang diperakui melalui dalil yang qat’ie (pasti). Bagaimanapun, terdapat beberapa perincian wajar diperhalusi untuk membolehkan kewajipan berpuasa gugur ke atas golongan itu termasuk atas nasihat doktor yang merawat bagi tujuan berjaga-jaga (ihtiyati).

“Sekiranya ada tanda tidak pasti seperti demam, batuk, dan sebagainya sehingga seseorang PUI khuatir dengan kesihatannya, dia dibolehkan untuk tidak berpuasa dan mengambil langkah sepatutnya seperti memperbanyakkan minum air atau mengambil vitamin bagi menguatkan imunisasi badan.

“Kebolehan ini cukup didasari oleh kekhuatiran yang mencapai tahap zhan (sangkaan) atau zhan al-ghalib (sangkaan yang didokong oleh bukti atau mana-mana petunjuk yang kuat) di mana majoriti dari hukum feqah turut terbinadi atas zhan al-ghalib,” katanya dalam kenyataan yang disiarkan hari ini.

Kenyataan tersebut turut menambah, pesakit COVID-19 yang tidak menampakkan gejala atau menunjukkan gejala yang tidak ketara dibenarkan berpuasa namun wajib berbuka (membatalkan) puasa sekiranya dinasihatkan doktor yang amanah untuk berbuat demikian sekiranya khuatir datangnya mudarat jika meneruskan puasa.

“Terdapat tiga golongan pesakit COVID-19 iaitu sebagaimana disebutkan sebelumnya (gejala tidak ketara) di samping dua lagi golongan iaitu pesakit di tahap kritikal yang membawa kepada kematian serta sakit kuat, namun tidak kritikal. Bagi kategori sakit tanpa atau sedikit gejala dan pesakit dalam kadar kuat, namun tidak kritikal, mereka hanya perlu menggantikan puasa.

“Bagi pesakit kritikal, mereka tidak perlu menggantikan puasa, namun cukup dengan membayar fidyah bagi setiap hari yang ditinggalkan,” katanya. Pesakit yang tidak berpuasa juga perlu menghormati Ramadan dengan menjaga adab tertentu seperti tidak makan dan minum di khalayak ramai melainkan terpaksa di samping makan sekadar mengikut keperluan.

Bagi umat Islam yang berpuasa di negara-negara bergolak, situasi sebegini bukan sesuatu yang baru bagi mereka. Abu Ibrahim, 32, dari Daraa, Syria menganggap situasi ini perkara biasa bagi mereka. Dia sekeluarga kini menetap di Jordan menyifatkan Covid-19 tidak membimbangkan dirinya kerana sekurang-kurangnya dia masih boleh menyediakan makanan dan bersama keluarganya pada bulan Ramadan.

Tetapi ada sesetengah negara yang memilih tidak melakukan penjarakan sosial atau terpaksa berkompromi. Di Pakistan misalnya, aktiviti solat berjemaah termasuk solat tarawih dibenarkan dengan syarat masjid tidak membentangkan permaidani, kanak-kanak dan warga emas tidak dibenarkan hadir, jemaah memakai topeng muka dan menjarakkan kedudukan sebanyak enam kaki.

Yang pasti bagi ramai ulama, Ramadan kali ini dilihat satu peluang bagi umat Islam untuk mengamalkan semangat Ramadan yang sebenarnya iaitu rasa syukur dengan nikmat yang diberi dan peluang untuk beramal termasuk membantu golongan yang susah.

RUJUKAN:

McKernan, Bethan et al. (2020). Ramadan in a time of plague: ‘The best thing is to stay home, stay quiet’. The Guardian. https://www.theguardian.com/world/2020/apr/22/ramadan-in-a-time-of-plague-coronavirus-the-best-thing-is-to-stay-home-stay-quiet

Patho Rohman, Mohd Anwar. (2020). COVID-19: Ujian swab tidak membatalkan puasa – Mufti Kelantan. Berita Harian. https://www.bharian.com.my/berita/nasional/2020/04/680018/covid-19-ujian-swab-tidak-membatalkan-puasa-%E2%80%93-mufti-kelantan

Sufian Suri, Muhammad Zulsyamini. (2020). PUI, individu dikuarantin wajib puasa Ramadan. Berita Harian. https://www.bharian.com.my/berita/wilayah/2020/04/678765/pui-individu-dikuarantin-wajib-puasa-ramadan

Reuters. (2020). Indonesia bans Ramadan ‘balik kampung’ to curb virus spread. Free Malaysia Today. https://www.freemalaysiatoday.com/category/highlight/2020/04/21/indonesia-bans-ramadan-balik-kampung-to-curb-virus-spread/


Kisah Posmen Bermogok Demi Gaji

Tanggungjawab harus diutamakan dalam setiap syarikat, tidak kira jenis industri. Peringkat atasan dan bawahan berkongsi amanah tersebut, yang mencerminkan tanggungjawab syarikat.

Sektor logistik hari ini menumpang rahmat daripada arus globalisasi yang menghubungkan dunia tanpa sempadan.

100 tahun lalu, barangan Amerika Syarikat tidak mungkin boleh tiba di Tanah Melayu melalui satu pesanan daripada sebuah rumah kampung.

Tetapi hari ini, kemustahilan sudah menjadi kenyataan dengan Amazon misalnya menerima tempahan antarabangsa.

Logistik bergantung pada penghantar barangan yang sebenarnya posmen versi dinaiktaraf. Jika dulu posmen menghantar surat, mereka menjadi perantara untuk barangan.

Asalnya tempahan hanya boleh dibuat menggunakan telefon sahaja. Hari ini Internet menyediakan platform untuk tatapan produk dan pembayaran atas talian.

Semuanya bagaikan mengalir sangat licin, terkekang hanya akibat halangan kerajaan antarabangsa sahaja.

Pengguna menikmati manfaat yang luar biasa. Tetapi ada satu masalah di sebalik nikmat ini, yang semakin jelas apabila COVID-19 melanda.

Amazon sebagai contohnya menerima tempahan terlalu banyak pada musim ini. Jadi gergasi berkenaan ingin mengambil 100,000 pekerja baharu (Selyukh, 2020).

Instacart yang menghantar barangan runcit pula mahu mengambil 300,000 pekerja baharu (O’Brien, 2020). Kedua-dua gergasi mahu pekerja baru bagi memenuhi permintaan yang melonjak.

Walau bagaimanapun, pekerja-pekerja sedia ada tidak berpuas hati.

Mereka kemudian melancarkan mogok untuk menuntut 1) gaji semasa cuti sa-kit, 2) penutupan gudang untuk tujuan pembersihan (apabila tutup, gaji berjalan) dan 3) gaji penghantar barangan dinaikkan sebagai bukti syarikat menghargai golongan dianggap wira (Selyukh & Bond, 2020).

Bukan Amerika Syarikat sahaja yang sedang berdepan dengan isu sebegini. United Kingdom tidak terkecuali.

Pekerja Royal Mail ialah sebuah syarikat yang selalu mengadakan mogokan.

Bagaikan sudah menjadi tradisi, kerana syarikat mungkin tidak memenuhi kehendak pekerja. Tetapi dengan keadaan COVID-19, mereka menuntut sanitasi untuk menjaminkan kesihatan setiap pekerja.

Mereka cuma hairan dengan pelaksanaan sanitasi syarikat. Apabila seorang pekerja didapati positif COVID-19, van digunakan terus dibersihkan syarikat Clean Safe.

Tetapi bangunan Royal Mail itu sendiri dibersihkan oleh seorang anggota sanitasi yang memegang kain dan botol penyembur (Lynch, 2020).

Kebersihan ialah isu utama. Satu masalah yang menimpa Brazil kali ini ialah kebajikan pekerja. São Paulo sebagai contohnya sedang tenggelam dengan masalah buruh sebegini.

Ramai dalam kalangan pemandu logistik bekerja selama sembilan jam sehari tanpa masa untuk makan petang apatah lagi cuti mingguan. Mereka bekerja untuk syarikat seperti iFood, James, Loggi, Rappi dan UberEats.

Setelah sekian lama, mereka akhirnya hilang sabar dan melancarkan mogok terhadap pengurusan yang terlalu men-indas (Mural, 2020). Majoriti melaporkan pendapatan terjejas sepanjang COVID-19.

Masalah Dalam Negara

Teknologi Internet telah membawa arus pendigitalisasian yang memudahkan pembelian secara atas talian.

Rakyat Malaysia bergantung pada syarikat penghantar barangan untuk melengkapkan pesanan ini. Salah satu syarikat ialah J&T, yang didakwa mengurangkan gaji pekerja baru-baru ini (Palansamy, 2021).

Sektor logistik memang sangat mencabar. Barangan terlalu banyak hingga melimpah perlu disusun mengikut zon penghantaran.

Setelah kosong, deruman lori melimpahkan semula kawasan penurunan barang. Inilah pusingan tanpa henti yang menggerakkan jentera logistik. Tetapi punca utama jentera ini bergerak ialah kepercayaan orang ramai.

Apabila J&T terpalit dengan dakwaan barangan dirosakkan, ini benar-benar menguji integriti operasi. Malah J&T sendiri tidak boleh menafikan tentang hal ini, kerana Suruhanjaya Multimedia dan Komunikasi Malaysia (MCMC) telah mengeluarkan amaran terhadap J&T.

MCMC menggesa supaya J&T cepat memperbaiki prosedur pengurusan barangan (Hakim, 2021).

Terlalu banyak dakwaan dibuat terhadap J&T.

Bukan setakat berlaku kasar terhadap kotak. Ada yang mendakwa bungkusan mereka dibuka. Sikap tidak profesional sebegini telah melanggar asasi amanah bawahan dan atasan yang mencerminkan tanggungjawab syarikat.

Topik perbualan panas di Internet pula menyentuh tentang pengurangan komisyen, satu-satunya justifikasi mudah sekalipun gagal mewajarkan tindakan pekerja J&T.

Tujuh daripada pekerja J&T telah membuat permohonan maaf, dengan syarikat menafikan isu dalaman dan pengurangan gaji – malah tiada mogokan langsung, menurut J&T (Fuad, 2021).

Jika benar, tentu sekali orang ramai boleh menghela nafas lega. Tetapi melihat keadaan semasa, ini mungkin memakan masa… tambah pula orang ramai berhijrah ke J&T untuk mengelakkan masalah logistik bersama PosLaju.

Apa yang pasti, J&T telah membuat penafian. Dan sekarang syarikat perlu memastikan itulah penafian terakhir bagi tempoh akan datang.

RUJUKAN:

Fuad, F. (2021, Februari 7). Tujuh pekerja J&T Perak baling barang mohon maaf. Berita Harian.

Hakim, H. (2021, Februari 10). “Improve Handling Procedures or Face RM300,000 Fine”, MCMC issues warning to J&T after viral incident. The Rakyat Post.

Lynch, D. (2020, April 8). Didcot postmen walk out on (ditapiskan) due to coronavirus safety worries. Oxford Mail.

Mural, A. (2020, November 10). Brazilian food delivery drivers (ditapiskan) against employers, citing poor working conditions. Global Voices.

O’Brien, S.A. (2020, Mac 23). Instacart plans to hire 300,000 more workers as demand surges for grocery deliveries. CNN Business.

Palansamy, Y. (2021, Februari 7). Courier company J&T Express explains staff’s (ditapiskan) handling of parcels caught on viral video (VIDEO). Malay Mail.

Selyukh, A. (2020, Mac 16). Amazon to Hire 100,000 Workers to Meet ‘Surge in Demand’. NPR.

Selyukh, A., & Bond, S. (2020, Mac 30). Amazon, Instacart Grocery Delivery Workers Demand Coronavirus Protection and Pay. NPR.


Keranda Ini Menguraikan Mayat Dalam Masa 40 Hari Saja

Bagi makhluk hidup, kematian itu suatu kemestian. Cuma, tiada siapa tahu bila, bagaimana, dan di mana. Malah di samping kematian itu sendiri, kita juga tidak tahu apa nasib jasad semasa dan selepas dikebumi. Untung-untung, ia dikebumi dalam kubur bertanda dan terjaga. Nasib tidak untung, sudah mati pun habis dibongkar dan dicuri segala tulang rangka.

Apapun persis kelahiran, kematian juga ada proses susulan tersendiri. Andai kelahiran dimulai dari saripati nutfah (persenyawaan) hingga nafkhur ruh jadi teguh (peniupan roh), kematian pula dimulai dari sakarat lalu diakhiri jasad terurai runtuh.

Kedua-dua proses ini berlaku secara berperingkat. Setiap peringkat pula ada tempohnya. Contohnya dalam 3-4 minggu pertama kehamilan, peringkat yang terlibat adalah persenyawaan sperma-ovum (membentuk zigot) dan penempelan zigot pada dinding rahim (membentuk embrio). Lantas daripada situ, embrio pun berkembang sampai sembilan bulan. Ini, bagi proses kehamilan dan kelahiran.

Kalau proses kematian dan penguraian pula, 3-4 minggu pertama sahaja sudah cukup untuk segala organ dalaman terurai, kuku dan gigi tanggal, dan jasad mula mereput. Ikutkan, proses keseluruhannya boleh dibahagi kepada empat; iaitu penghancuran sel (autolisis), pengembungan badan, pereputan organ, dan penguraian tulang.

Semua ini bermula secara berperingkat sejurus nyawa dicabut dan pernafasan terhenti total. Bila pernafasan terhenti, kitaran oksigen ke-dalam dan karbon dioksida ke-luar pun gagal berfungsi. Justeru, darah menjadi asidik sekali gus mendorong kerosakan jaringan tubuh. Ibaratnya macam akuarium tanpa sistem penapisan – air jadi keruh, ikan pun mati.

Dalam situasi ini, badan jadi terlampau asidik sampai sel membran habis pecah. Akibatnya, segala sel pun rosak. Otot pula mengejung. Badan juga mengembung akibat rembesan gas dari perut yang persis gejala masuk angin. Cuma bezanya dalam proses ini, beberapa kandungan kimia turut dikeluarkan. Antaranya putresin dan kadaverin – dua zat yang membuatkan jasad membusuk dan mula terurai.

Proses begini berjalan sekitar sebulan selepas kematian. Selepas sebulan, jasad akan mula mengurai. Penguraian ‘jasad hingga jadi tulang’ ini pula ambil masa minimum lapan tahun – bergantung kedalaman kubur, keadaan keranda, dan persekitaran. Tetapi kalau persemadian jenis tabur abu mayat atau beri makan kepada hering, tak perlu tunggu sampai lapan tahun. Lapan minit pun dah cukup.

Cuma itu kes lainlah. Kalau cerita kes lain ini, kita petik pasal suatu makam aneh di Turki pun boleh. Iaitu makam yang digelar sebagai ‘pemakan daging. Atau dalam bahasa Yunani, disebut σαρκο φαγοσ (‘sarko fagos’). Iya, dari makam inilah lahir istilah sarkofagus… yang biasa dipakai untuk merujuk makam-makam purba, macam makam firaun misalnya.

Makam ini sebetulnya khusus berlokasi di bandar Assos, yang terletak di wilayah Çanakkale Turki. Namun seiring zaman, makam buatan sini diperdagangkan hingga ke Rom dan Mesir. Kalau lihat sejarah pun, bandar Assos memang agak signifikan. Ia pernah diperintah oleh murid Plato dan menjadi lokasi perkahwinan Aristotle dengan Pythias. Jadi, boleh kata Assos ini ibarat pusat bagi kalangan falsafah.

Cuma itulah, yang signifikan hanya bandarnya sahaja. Makam di sini ikutkan tiada apa yang istimewa sangat pun. Sekadar dihias corak ukiran ringkas, dengan ukuran panjang 2 meter dan lebar 80-90 cm. Namun apa yang menjadi ciri khasnya adalah bahan buatan, iaitu batu andesite (sejenis batu gunung berapi).

Konon, kandungan batu inilah yang membuatkan makam-makam di Assos mampu mengurai mayat dengan cepat – iaitu secepat 40 hari. Bayang, biasanya mayat ambil masa sampai bertahun dan bahkan berkurun untuk terurai… tetapi makam ini ambil masa takat sebulan lebih saja. Hal ini sampai memeningkan ramai – dari Pliny (79 M) hinggalah ke saintis hari ini.

Kalau ikut hipotesis Profesor Nurettin Aslan dari Jabatan Arkeologi di University Çanakkale, ‘keajaiban’ tersebut berpunca daripada kandungan aluminium yang banyak dalam batu andesite. Namun, hipotesis tersebut sekadar satu hipotesis. Perkaitan antara aluminium dan proses penguraian mayat belum benar-benar dibuktikan. Tuntas, makam ini masih dianggap misteri.

RUJUKAN

Anadolu Agency. (2014, 1 July). ‘Meat eater’ tombs in Assos display the taste for flesh. Hurriyet Daily News.

Costandi, Moheb. (2015, 8 May). What happens to our bodies after we die. BBC.

Gillan, Joanna. (2022, 19 June). ‘Meat Eater’ Sarcophagi in Turkey Turned Bodies to Skeleton in 40 Days. Ancient Origins.

Suhaimi, Kay. (2018, 28 July). Ini Bagaimana Bayi Terbentuk Dalam Rahim Ketika Hamil. Iluminasi.

Varwati, Lilis. (2021, 1 August). Ketahui Proses Alamiah Yang Terjadi Pada Tubuh Manusia Setelah Mati. Suara.


Penyiar Berita Ini Mungkin Individu Ketiga Terpenting Di Korea Utara

Individu politik Dinasti Kim, Kim Jong-un dan adik perempuannya Kim Yo-jong adalah dua figura awam yang paling terkemuka dan terpenting di Korea Utara. Manakala untuk tempat ketiga mungkin adalah seorang penyiar berita Korea Utara bernama Ri Chun-hee.

Tapi siapa Ri Chun-hee ini dan bagaimana seorang penyiar berita boleh menjadi individu ketiga paling penting dan terkemuka di Korea Utara?

Bukan setakat Korea Utara, malahan Ri amat terkenal di seluruh Asia. Bahkan gaya perwatakannya pernah ditiru dengan jelas dalam filem Korea Selatan berjudul Parasit di mana Moon-gwang meniru gaya Ri ketika dia memberikan ucapan berkaitan Dinasti Kim secara parodi.

Dan kebanyakan rancangan realiti di Korea Selatan juga sering meniru gaya Ri dengan pelawak yang membuat parodi mengikut gaya pertuturannya semasa membaca berita.

Taiwan juga tak ketinggalan tertarik dengan cara unik Ri. Selebriti Taiwan, Andy Tai Chih-yuan meniru gaya Ri Chun-hee bermula dari kata-kata aluan hinggalah ke nyanyian dramatik yang memuja Kim Jong-un.

Penyiaran berita Taiwan CTS mencetuskan kontroversi pada tahun 2011 apabila seorang penyiar berita wanita mereka menyampaikan berita mengikut gaya dan perwatakan Ri. Tindakan tersebut menerima kritikan yang hebat kerana ramai penonton menganggap ia tidak profesional dan tidak menghormati Ri.

CTS mengeluarkan permohonan maaf secara rasmi pada keesokan hari bagi mengambil tanggungjawab. Tetapi kejadian itu nampaknya telah menonjolkan kekuatan Ri yang agak unik dan simbolik di seluruh Asia sebagai seorang penyiar berita stesen televisyen.

Dilahirkan pada tahun 1943, Ri Chun-hee merupakan seorang pelajar lepasan dari Universiti Teater dan Filem Pyongyang dan dia memulakan kariernya dalam persembahan teater.  Pada usia 28 tahun, dia menyertai Korean Central Television sebagai seorang penyiar berita.

Dalam masa tiga tahun, dia menjadi wanita pembawa berita utama dan sejak itu dia bekerja sama dengan kerajaan Korea Utara.

Ri menghasilkan kesan yang kuat di dalam dan luar negara kerana dia sering diundang secara khusus untuk menyampaikan pengumuman berita-berita utama yang amat penting.

Pada tahun 1994, dia melaporkan kema.tian pengasas Korea Utara, Kim Il-sung sambil mengalirkan air mata secara siaran langsung. Dia kemudian melaporkan pelancaran satelit pertama di negara tersebut serta kenyataan rasmi kerajaan mengenai ujian nuklear.

Salah satu insiden yang paling terkenal membabitkan Ri adalah apabila dia membuat kemunculan semula pada tahun 2011. Selepas hampir dua bulan tidak bersiaran, Ri yang sebelum itu dikatakan telah bersara kembali muncul sekali lagi.

Tapi dalam kemunculan semulanya itu, dia mengenakan pakaian tradisional Korea, hanbok berwarna hitam, iaitu warna berkabung. Dia melaporkan berita tentang kema.tian Kim Jong-il dengan cara yang amat berkesan untuk mencetuskan rasa kesedihan seluruh rakyat Korea Utara.

Ri Chun-hee kemudian bersara pada Disember 2018, tapi sekali lagi dia diperlukan kembali berikutan isu ‘kehilangan’ Kim Jong-un pada tahun yang lalu. Dia dipanggil semula untuk mengumumkan bahawa Pemimpin Agung itu dalam keadaan yang selamat dan sihat.

Pengulas luar percaya bahawa setiap kali ada berita penting untuk disampaikan di Korea Utara, pasti Ri akan dipanggil untuk menyampaikan berita itu.

Oleh kerana kebanyakan tempoh kerjaya Ri adalah melaporkan berita dan hal-hal penting semasa negara itu, dan setiap pengumumannya sering mewakili pendapat dan dasar kerajaan, dia dipandang sebagai “jurucakap” atau sebahagian dari alat propaganda untuk Korea Utara.

Punca kepada mengapa Dinasti Kim memberikan Ri kuasa eksklusif untuk menyampaikan pengumuman kerajaan terletak pada daya tarikan semula jadinya yang unik. Setiap kali dia mengumumkan berita dalam persalinan tradisional yang gah (biasanya berwarna pink), dia akan memberi penghormatan kepada Parti Pekerja Korea, kekuatan suaranya bergema setelah siaran berakhir. Pendek kata, dia lain dari yang lain.

Kim Jong-il pernah memuji suaranya sebagai “transfixing” atau memukau berikutan cara penyampaian berita nasionalnya yang sangat berpengaruh, Ri juga telah dijulang dengan gelaran sebagai “Penyiar Rakyat” dan “Wirawati Kuasa Buruh.”

Nada yang penuh semangat dan kebanggaan dalam melaporkan berita kejayaan pelancaran pelur.u berpandu dan nada penuh kebencian secara terbuka sambil menyebut “Amerika imperialis” dan “minion Jepun” telah mengangkat statusnya ke peringkat yang cukup tinggi untuk seorang penyiar berita dalam rejim Korea Utara.

Status itu bukan sekadar status kosong semata-mata tapi turut dilengkapi dengan hasil faedahnya juga. Sebagai ‘jurucakap’ Korea Utara untuk dunia luar, Ri Chun-hee dianggap seumpama seorang kerabat diraja oleh kerajaan dan parti. Dia ditempatkan di rumah mewah yang besar dan bergerak dengan khidmat pemandu limusin.

Selain dari gaya pertuturan yang unik dan daya tarikan tersendiri, isu rasa kepercayaan dalam Dinasti Kim turut menjadi antara pemain peranan yang terpenting dalam mengaitkan kedudukan Ri Chun-hee. Dia dianggap sebagai satu-satunya individu yang paling dipercayai oleh Kim Il-sung, Kim Jong-il dan Kim Jong-un.

RUJUKAN:

North Korean State TV Announce The De.ath of the leader Kim Jong-il

Harris, Elizabeth A. Mackey, Robert (19 December 2011). The Lede: On North Korean State Television, News of the Leader’s De.ath and Floods of Tears. The New York Times.